title: Markku Lahtela

text: Lahtelan isä oli kansanedustaja ja ministeri Olavi Lahtela, äiti kirjailija Kyllikki Kallas ja isänisä kansanedustaja Matti Lahtela. Hänen poikiaan ovat kirjailija Silvo Lahtela ja näyttelijä Johannes Lahtela. SDP:n poliitikko Mikael Jungner on hänen sisarenpoikansa.


title: Markku Lahtela

text: Lahtela kärsi alkoholismista. Hän teki itsemurhan vuonna 1980.


title: Smart Forfour

text: Smart Forfour on Smartin saksalaisen Daimler AG:n suunnittelema 5-ovinen, 4- tai 5-paikkainen automalli, joka sijoittuu pienten perheautojen luokkaan. Mallista on olemassa kaksi sukupolvea, joista ensimmäistä valmistettiin vuosina 2004–2006. Toinen sukupolvi julkaistiin 16. heinäkuuta 2014 ja on toistaiseksi tuotannossa edelleen.


title: Smart Forfour

text: Smartin ongelma oli, että perheelliset eivät pystyneet kaksiovisella ForTwo:lla matkustamaan, joten he tarvitsivat suuremman, mutta pienen kokoluokan auton. Tämä autoa päätettiin kutsua ForFouriksi, jonka tekniikka (esimerkiksi alusta ja bensiinimoottorit) pohjautuvat pitkälti vuoden 2003 Mitsubishi Colt henkilöautoon. Mallin valmistus päätettiin kuitenkin lopettaa vuonna 2006, kannattamattomana, eli sitä valmistettiin vain noin kahden vuoden ajan. Alkuun Smart lanseerasi Smart Forfour:n 1.1l, 1.3l, ja 1.5l bensiinimoottoreilla, jotka ovat Mitsubishin valmistamia ja 1.5l diesel moottoreilla, jotka ovat Mercedes-Benzin valmistamia. Myöhemmin moottori vaihtoehtoja parannettiin vielä vuonna 2005 pienempitehoisella 1,1l:n ja 1,5l:n turbo bensiinimoottorilla.


title: Smart Forfour

text: Forfourin dieselmoottorit perustuvat Mercedes-Benzin nelisylinteriseen yhteispaineruiskutus dieselmoottoriin, jota käytettiin Mercedes-Benz A-sarjan autoissa.


title: Smart Forfour

text: Manuaalinen ja robottimanuaaliautomaatti ovat kummatkin Getrag:n valmistamia. ForFourin Softouch vaihteistoa voidaan käyttää tavallisen manuaalivaihteiston tapaan tai automaattitilassa, jolloin robotti huolehtii kytkimen painamisesta ja vaihteen vaihtamisesta.Vakiovarusteet perustuen 2005 mallistoon


title: Smart Forfour

text:
- = ei saatavilla; □ = vakiovaruste; • = lisämaksu optio ; ○ = ilman lisämaksua optio
Lisävarusteet perustuen 2005 mallistoon
Toinen sukupolvi pohjautuu Renaultin vuoden 2014 Twingoon, joka on takavetoinen auto. Auto julkaistiin Tempodrom:ssa, Berliinissä 16.7.2014. Toimitukset alkavat lokakuun 22. päivänä 2014 ja ensimmäisissä malleissa on 52 kW moottori manuaalivaihteistolla ja myöhemmin joulukuussa saataville tulee 66 kW moottorilla varustettu malli ja kevään 2015 aikana kaksoiskytkimellä varustetut mallit.


title: Smart Roadster

text: Smart Roadster on kaksipaikkainen urheiluauto. Smart Roadsteria valmistettiin vain noin kolmen vuoden ajan vuoden 2003 alusta vuoden 2005 marraskuuhun, jolloin raskaasti tappiollinen smart karsi toimintojaan lopettaen muun muassa Roadsterin ja Roadster-Coupén valmistamisen.


title: Smart Roadster

text:
Mallistoon kuului "porrasperäinen" Roadster ja "lasiperä" Roadster-Coupé.
Autot ovat takaluukkua/takalasia lukuun ottamatta muuten teknisesti yhteneväisiä, eroa on vain varustetasossa.
Roadster-Coupé -mallia ei ole ollut saatavilla pienempitehoisella moottorilla. Molempiin malleihin on saatavana lisävarusteena muun muassa keskikyynärnoja ja lukuisa joukko muita varusteita.
Roadsterissa on joko sähköhydraulisesti avattava kangaskatto, joka laskostuu takakontin etuosaan ja katon sivuilla irrotettavat kattopalat tai irrotettava kaksiosainen kova katto. Kummassakin kattovaihtoehdossa autosta saa täysin avomallisen. Kangaskattoisiin autoihin sai lisävarusteena valmiuden kovaan kattoon, mikä mahdollistaa olosuhteisiin paremman katon käytön eri vuodenaikoina.Suomeen oli kesällä 2006 maahantuotu noin 50 kpl Roadster tai Roadster-Coupé -malleja, kaikkiaan Roadster-mallistoa valmistettiin noin 43 000 kappaletta.


title: Jaden Yuki

text: Jaden Yuki ("Yūki Jūdai") on kuvitteellinen hahmo manga- ja animesarjassa Yu-Gi-Oh! GX.


title: Jaden Yuki

text: Jaden on 15-vuotias pirteä ja tarmokas poika. Hän käy koulua Otteluakatemiassa, jossa hänen tavoitteenaan on tulla maailman parhaaksi ottelijaksi. Ennen pääsykokeitaan hän tapasi itse Yugi Muton, jonka antoi hänelle "Winged Kuriboh" -nimisen kortin. Jaden onkin hyvin lahjakas ottelija, jolla on hyvät vaistot, mutta hän sortuu kuitenkin usein ylimielisyyteen. Hän ei jaksa olla oppitunneilla ja monesti tylsistyy ja saattaa nukahdella kesken oppitunnin. Hän kuuluukin Sliferin Punaisiin, johon luokitellaan koulun huonoimmat opiskelijat. Huolimatta siitä miten hyväntahtoinen Jaden onkaan löytyy hänelläkin vihamiehiä, kuten tohtori Crowler, jonka hän voitti tullessaan akatemian sisäänpääsykokeeseen. Siitä lähtien tohtori Crowler on yrittänyt päästä eroon Jadenista ja lähettänyt monia henkilöitä hänen peräänsä, mutta ei ole keraakaan onnistunut. Obeliskin Sinisiin kuulunut Chazz Princeton oli aluksi myös yksi hänen ns. päävastustajistaan, jota vastaan hän onkin otellut muutaman kerran akatemiassa. Jadenin ystäviin lukeutuvat huonetoverinsa Syrus Truesdale ja Chumley Huffington, Ran Keltaisiin kuuluva Bastion Misawa sekä Obeliskeihin kuuluvat Alexis Rhodes ja Syrusin isoveli Zane Truesdale. Jaden käyttää ensimmäisellä kaudella pakkaa, joka koostuu lähes kokonaan "Elemental HERO" -korteista.


title: Jaden Yuki

text: Ensimmäisen kauden toisella puoliskolla Jaden on yksi niistä, joille rehtori antaa yhden seitsemästä Pyhien Petokorttien kätköpaikkaan tarvittavista avaimista (etteivät varjoratsastajat vapauta niitä). Hän myös voittaa viisi seitsemästä varjoratsastajasta (Vaikka olisi voittanut muut kaksi, mutta Chazz ja Alexis halusivat voittaa nämä tunnesyistä. Tavoitteena esimerkiksi todistaa olevansa hyvä etsivä ja palauttaa veljensä muisti). Jaden voittaa myös Kagemarun, varjoratsastajien lähettäjän (Bannerin antaman kortin "Sabatiel – The Philosopher's Stone" avulla).


title: Jaden Yuki

text: Toisella kaudella Jaden saa uuden kilpakumppanin Aster Phoenix, mutta heistä tulee lopulta ystäviä. Lisäksi hän saa uudeksi ystäväkseen Tyranno Hassleberryn. Jaden ottaa myös käyttöönsä lapsena suunnittelemansa "Neo Spacian" -kortit, joilla hän ottelee Valon Yhdyskunta ("Society of Light") -nimistä kulttia ja sen johtajaa, Sartoriusta, vastaan, joka on ulkoavaruudesta tulleen olennon riivaama.


title: Jaden Yuki

text: Kolmannen kauden keskellä Jaden saa tietää entisestä elämästään tulee Suprime King (Korkein kuningas) henkimaailmassa. Koska Jaden joutuu ottelemaan häntä vastaan ja ottelun aikana Supreme King hypnotisoi Jadenin ystävät ja he syyttävät Jadenia kaikesta, mikä heikentää Jadenia. Supreme King uhraa Alexiksen, Chazzin, Hassleberryn (myöhemmin selviää, että he vain joutuivat toiseen maailmaan) saadakseen Super Polymerzation tämä kuitenkin epäonnistuu ja Jaden voittaa ottelun, mutta Supreme Kingin henki ottaa vallan hänestä (tehden hänestä vielä voimakkaamman pahuuden herran). Myöhemmin Axel voittaa hänet ja Jaden palaa normaaliksi, mutta päästäkseen pois Jadenin pitää voittaa vanha korttihenkensä, Yubel, (jonka hän lapsena hylkäsi ja lähetti avaruuteen, koska tämä satutti Jadenin ystäviä). He ovat kuitenkin tasaväkisiä ja ottelun takia maailmat raunioituvat. Jadenille jää vain yksi vaihtoehto: käyttää "Super Polymerization" ja yhdistää Yubel itseensä (koska Yubel välitti Jadenista). Kun fuusio on tehty, maailmat palaavat normaaleiksi ja muut ketkä joutuivat henkimaailmaan (Alexis, Aster, Syrus, Atticus, Hassleberry ja muut) palaavat Otteluakatemiaan. Jaden kuitenkin palaa vasta myöhemmin.


title: Jaden Yuki

text:
Yubel esiintyy neljännen kauden alkuteksteissä Jadenin alter egona.
Tässä on kortteja, joita Jaden käytti ensimmäisen kauden aikana.


title: Jaden Yuki

text: Hirviöt


title: Jaden Yuki

text: Yhdistelmähirviöt


title: Jaden Yuki

text:
Loitsut
Ansat


title: Francesco Coco

text: Francesco Coco (s. 8. tammikuuta 1977 Paternò, Sisilia, Italia) on entinen italialainen jalkapalloilija. 181 senttimetriä pitkän Cocon pelipaikka oli puolustaja.


title: Francesco Coco

text: Coco edusti vuosina 1993–2002 Serie A:ssa pelaavaa AC Milania mutta pelasi välillä lainasopimuksella myös Vicenzassa, Torinossa ja Espanjan pääsarjaseurassa FC Barcelonassa. Vuonna 2002 hän siirtyi Milanon Internazionaleen. Pelaajauransa kaksi viimeistä vuotta 2005–2007 hän pelasi lainasopimuksella Livornossa ja Torinossa.


title: Francesco Coco

text: Vuosina 2000−2002 Coco pelasi 17 A-maaottelua Italian maajoukkueessa. Hän edusti maataan muun muassa MM-kisoissa 2002.


title: Roadster

text: Roadster on alun perin pohjoisamerikkalainen termi kaksipaikkaiselle avoautolle. Nykyaikaisessa roadsterissa on tavallisesti irroitettava tai alas laskettava katto. Convertible tarkoittaa yleisemmin autoa, jonka katto on irroitettava tai alas laskettava, riippumatta matkustajien lukumäärästä. Vanhoissa roadstereissa tuulilasi ei ollut integroitu koriin, kuten se yleensä on moderneissa autoissa. Phaeton on kuin roadster, mutta kori on pitkä avonainen ammemalli takapenkillä, ilman sivuikkunoita. Perinteiset vanhat kilpa-autot ovat usein roadstereita. Nykyisin monia kaksipaikkaisia cabrioleteja markkinoidaan roadstereina.


title: Cristiano Doni

text: Cristiano Doni (s. 1. huhtikuuta 1973 Rooma, Lazio, Italia) on italialainen jalkapalloilija, joka edustaa Serie A:ssa pelaavaa Atalantaa. Doni on pelipaikaltaan keskikenttäpelaaja.


title: Cristiano Doni

text: Vuonna 2001 Italian A-maajoukkueessa debytoinut Doni on pelannut seitsemän maaottelua ja tehnyt niissä yhden maalin. Hän edusti maataan MM-kisoissa 2002.


title: Cristiano Doni

text: Doni pidätettiin joulukuussa 2011 osallisuudesta ottelutulosten järjestämiseen. Aiemmin syksyllä hän sai samasta syystä Italian jalkapalloliitolta kolmen ja puolen vuoden pelikiellon.


title: Yhdistetyn maailmancup 2006–2007

text: Yhdistetyn maailmancupkausi 2006–2007 alkoi 25. marraskuuta Kuusamossa ja kausi päättyi 18. maaliskuuta Oslossa. Kauden aikana oli tarkoitus järjestää 21 kilpailua, joista 19 olisivat olleet henkilökohtaisia kilpailuja. Huonojen sääolojen vuoksi kuitenkin peruttiin 5 kilpailua. Hannu Manninen otti ennätyksellisen neljännen kokonaiscupin voittonsa, vaikka nuori ranskalainen Jason Lamy Chappuis pääsikin lopulta hyvin lähelle pisteissä.


title: Christian Abbiati

text: Christian Abbiati (s. 8. heinäkuuta 1977 Abbiategrasso, Italia) on italialainen jalkapallomaalivahti, joka edustaa Italian pääsarjassa Serie A:ssa pelaavaa AC Milania. Abbiati on 191 senttimetriä pitkä.


title: Christian Abbiati

text: Abbiatti on pelannut suurimman osan urastaan AC Milanissa, jossa on vuoroin toiminut seuran kakkosvahtina ja välillä Milanin selvänä ykkösmaalivahtina. Abbiatti on urallaan pelannut myös mm. toisessa Italian suurseurassa Juventuksessa, jossa hän joutui kuitenkin tyytymään joukkueen kakkosvahdin rooliin. Abbiatti on pelannut myös Espanjassa, Atletico Madridissa, jossa hän toimi myös seuran kakkosvahtina, argentiinalaisen Leó Francon takana. Kun Abbiatti palasi Madridista Italiaan, hänen uusi osoitteensa oli jälleen Milan. Kauden 2008-09 Abbiatti pelasi seuran ykkösvahtina, torjuen sille Serie A:ssa kolmannen sijan. Kausi meni pääosin hyvin kokeneelta maalivahdilta, mutta 4-2 tappiossa vanhaa seuraansa Juventusta vastaan, Abbiati sekoili Milanin maalilla, ja ainakin yksi Juventuksen maaleista, voidaan laittaa hänen kontolleen. Kaudella 2009-10 brassivahti, Milanin seuralegenda, Dida syrjäytti Abbiatin, ja otti itselleen päävastuun Milanin maalilla. Abbiatin vastuu jäi yhdeksään otteluun. Milan sijoittui jälleen kolmanneksi, ja kauden jälkeen seurajohdon oli tehtävä päätös, Didan ja Abbiatin välillä. Seurajohto päätyi valitsemaan Abbiatin, kun Dida pohti lopettamista, ja niin Abbiattista tuli jälleen Milanin ykkösvahti. Kausi 2010-11 oli Abbiatilta upea, 35 ottelua Milanin maalilla, sekä Italian mestaruus, Scudetto. Kausilla 2011-12 ja 2012-13 Abbiati on jälleen ollut Milanin ykkösvahti, mutta on saanut jonkun verran kritiikkiä otteistaan.


title: Christian Abbiati

text: Vuonna 2003 Italian A-maajoukkueessa debytoinut Abbiati on pelannut neljä A-maaottelua ja 16 alle 21-vuotiaiden maaottelua. Hän oli mukana Italian joukkueessa EM-kilpailuissa 2000 ja MM-kilpailuissa 2002. Abbiati oli lähellä paikkaa Italian MM-kultaa 2006 voittaneessa joukkueessa, mutta lopulta kakkosvahdin paikan Abbiatin seuratoverin, Gianluigi Buffonin takana vei kokeneempi Angelo Peruzzi. Abbiati ei myöskään kelvannut joukkueen kolmosvahdiksi, sillä edelle ajoi myös Livornon nuori, Marco Amelia. Tällä hetkellä Amelia pelaa Milanissa, Abbiatin takana kakkosvahtina.


title: Christian Abbiati

text: Abbiati ilmoitti vuonna 2007 lopettavansa maajoukkueuransa, mutta on valmis pyörtämään päätöksensä, mutta ainoastaan mikäli hän on Italian ykkösmaalivahti.


Globalisaation haasteet Euroopalle -selvitys on pääministeri Matti Vanhasen maaliskuussa 2006 talousneuvostoston sihteeristöllä teettämä selvitys globalisaation haasteista Euroopalle ja Suomelle. Selvitys on jatkoa pääministerin aloitteesta vuonna 2004 toteutetulle ”Suomi maailmantaloudessa”-hankkeelle, joka tarkasteli Suomen kilpailukykyä globalisaation oloissa ja esitti laajan joukon suosituksia kilpailukyvyn parantamiseksi. Raportissa tarkastellaan globalisaatiota ja sen Euroopalle asettamia politiikkahaasteita.


title: Globalisaation haasteet Euroopalle -selvitys

text: Raportti koostuu yhteensä 13 eurooppalaisten asiantuntijoiden kirjoittamasta artikkelista. Ensimmäisessä artikkelissa arvioidaan globalisaatioilmiötä ja sen seurauksia uusimman taloustieteellisen kirjallisuuden valossa. Kolme kommenttiartikkelia täydentää globalisaatioanalyysiä. Tämän jälkeen tarkastellaan EU-alueen kilpailukykyä ja EU-maiden rakennepolitiikka yleisesti. Kaksi artikkelia tarkastelee EU:n sisämarkkinoita ja neljä innovaatiopolitiikkaa laajassa mielessä. Lopuksi kahdessa artikkelissa keskustellaan globaalien ja eurooppalaisten talouspolitiikkakysymysten poliittisesta hallinnasta.


text: SDP:n puheenjohtaja, valtiovarainministeri Eero Heinäluoma tyrmäsi talousneuvoston raportin johtopäätökset MTV3:lle antamassaan haastattelussa 10.12.2006. Hänen mukaansa ne eivät kelpaa SDP:lle edes keskustelun pohjaksi.


text: Keskustan puoluesihteerin Jarmo Korhosen mukaan Globalisaatioraportti on asiantuntijaselvitys. Se tarttuu lähivuosina päälle kaatuviin asioihin napakasti ja keskustelua avaavasti.


text: Alivaltiosihteeri Vesa Vihriälän mukaan Raportti ei ole "puolueselvitys". Raportti on valmisteltu aivan kuten muutkin sihteeristön talousneuvostolle laatimat raportit, sihteeristön päällikön vastuulla, asiantuntijoita hyväksi käyttäen. Hankkeen laajuuden vuoksi sen etenemistä on kuitenkin työn kuluessa poikkeuksellisesti esitelty kaksi kertaa talousneuvostolle. Asiantuntijoita on hankkeen yhteydessä samoin kuultu poikkeuksellisen laajasti.


title: Vibeke Stene

text: Vibeke Stene (s. 17. elokuuta 1978) on norjalainen laulaja. Hänet tunnetaan parhaiten norjalaisen goottimetalliyhtyeen Tristanian entisenä solistina. Hän liittyi yhtyeeseen vuonna 1997 vähän ennen kuin se alkoi tehdä ensimmäistä demoaan. Aluksi hänen oli tarkoitus olla vain vieraileva laulaja, mutta hänestä tulikin pysyvä jäsen. Stene jätti yhtyeen viiden studioalbumin jälkeen 27. helmikuuta 2007. Hän totesi eronneensa voidakseen toteuttaa pitkäaikaisen unelmansa, laulun opettajana toimimisen.


title: Vibeke Stene

text: Stene on esiintynyt myös Green Carnationin levyllä "Journey to the End of the Night" (1999).


title: Vibeke Stene

text: 20. maaliskuuta 2007 Vibeke Stenen nimi mainittiin mahdollisena Nightwishin uutena solistina. Stene kuitenkin kumosi huhut ja kertoi ettei edes haluaisi laulaa Nightwishissä.


title: Vibeke Stene

text: Vuoden 2013 kesäkuussa Vibeke palasi julkisuuteen ja ilmoitti, että oma albumi on tekeillä. Ensin hän kuitenkin tekee albumin yhdessä God of Atheists -nimisen extreme metal-projektin kanssa.


title: Globalisaatioraportti

text: Gobalisaatioraportteja


title: Nick Hysong

text: Nick Hysong (s. 9. joulukuuta 1971 Winslow, Arizona) on yhdysvaltalainen seiväshyppääjä. Olympiakultaa Sydneyssä voittanut Hysong on saavuttanut myös MM-pronssia Edmontonissa 2001. Hänen ennätyksensä on 5,90 metriä.


title: Evelyn Glennie

text: Evelyn Glennie (s. 19. heinäkuuta 1965 Aberdeen) on skotlantilainen kuuroutunut lyömäsoittaja. Hän on harvinaisuus soolouraa luoneena lyömäsoittajana, ja on saanut paljon huomiota mediassa myös vammansa takia.


title: Evelyn Glennie

text: Glennie syntyi vuonna 1965 ja kasvoi aberdeenshireläisellä maatilalla. Hänen isänsä soitti harmonikkaa. Glennie opiskeli mm. Lontoon Royal Academy of Musicissa.


title: Evelyn Glennie

text: Glennie on ollut täysin kuuro 12-vuotiaasta lähtien. Hän alkoi niihin aikoihin soittaa patarumpuja ja opetteli soitonopettajansa ohjauksessa aistimaan rumpujen värähtelyä. Hän soitti myös muita lyömäsoittimia ja pianoa, ja päätti aloittaa ammattimuusikon uran. Hän on voittanut uransa aikana kaksi Grammya ja omistaa yli 1 800 lyömäsoitinta.


title: Evelyn Glennie

text: Glennie oli vuosina 1994–2003 naimisissa säveltäjä-ääniteknikko-tuubansoittaja Greg Malcangin kanssa.


title: Evelyn Glennie

text: Hän on esiintynyt useiden merkittävien orkesterien kanssa ja tehnyt yhteistyötä muun muassa islantilaisen Björkin kanssa albumilla "Telegram".


title: Maskun Kalustetalo

text: Maskun Kalustetalo Oy, lyhyemmältä nimeltään pelkkä Masku, on suomalainen kodinkalusteliikeketju. Ketju on nimensä mukaisesti lähtöisin Maskun kunnasta, Varsinais-Suomesta. Ketjun omistaa Toivo Sukari, joka on ollut myös Lempäälään rakennetun Ideaparkin puuhamiehenä.


title: Maskun Kalustetalo

text: Masku-ketjuun kuului heinäkuussa 2007 54 huonekalumyymälää ja viisi franchising-liikettä. Koko konsernin liikevaihto oli noin 100 miljoonaa. Maskun kalustetalo toimii Suomen lisäksi myös Tallinnassa, Virossa. Lokakuussa 2012 uutisoitiin, että Maskun Kalustetalo hakeutui yrityssaneeraukseen . Syksyllä 2017 Maskun Kalustetalo tiedotti yrityssaneerauksensa päättyneen kolme vuotta etuajassa, yrityksen saadessa toiminnan kannattavuuden parannettua.


title: Maskun Kalustetalo

text: Vuonna 2018 Maskun Kalustetalolle rakennetaan pinta-alaltaan 19834 neliömetrin kokoinen logistiikkakeskus Mäntsälään, johon keskitetään yrityksen huonekaluvarasto.


title: Chevrolet Corvette

text: Chevrolet Corvette on yhdysvaltalaisen General Motorsin vuodesta 1953 valmistama urheiluauto. Nykyinen tuotantosukupolvi on järjestyksessään kuudes. Euroopassa Corvette on myynnissä omana merkkinään, mutta virallisesti se on edelleen Chevrolet Corvette.


title: Chevrolet Corvette

text: Corvetten suunnittelu alkoi vuonna 1951, jolloin käynnistettiin projekti koodinimeltään Opel. Vuonna 1952 projektin pohjatyöt saatiin valmiiksi ja aloitettiin täysikokoisen Corvetten savimallin valmistus. Projekti Opelin suunnittelijoista Harley Earl esitteli luomuksensa General Motorsin Chevroletin jaokseen pääinsinööri Edward Colelle. Cole piti näkemästään ja käski Earlin suunnitteluryhmän jatkaa työtään.


title: Chevrolet Corvette

text: Opel-suunnittelunimen korvaamiseksi palkattiin mainostoimisto Campbell-Ewald suunnittelemaan projektille jokin C-kirjaimella alkavan mallinimi. Mainostoimisto ehdotti nimeksi Corvettea, korvetti-sotalaivatyypin mukaan.


title: Chevrolet Corvette

text: Vuoden 1953 tammikuussa Corvette esiteltiin ensimmäisen kerran yleisölle General Motorsin Motorama Show’ssa New Yorkissa. Erittäin positiivisen palautteen vuoksi Harlow Curtice antoi luvan aloittaa Corvetten sarjatuotanto kesäkuussa 1953. Ensimmäiset Corvettet valmistettiin Flintissä sijaitsevalla Van Slyke Avenuella olevalla Chevroletin tehtaalla. Alun perin Corvette piti tehdä peltikoriseksi muiden Chevroletin mallien tapaan, mutta uusia muotteja ei ehditty valmistaa, joten Corvette valmistettiin lasikuitukorisena, kuten Motorama show’n autokin oli valmistettu. Lasikuitukori kuitenkin herätti yleistä ihmetystä ja epäilyä materiaalin kestävyydestä.


title: Chevrolet Corvette

text: Zora Arkus-Duntov aloitti myös Corvetten Grand Sport -tuotanto-ohjelman, joka kuitenkin jäi vähäiseksi General Motorsin kilpailutoiminnan lopettamisen myötä.


title: Chevrolet Corvette

text: C2 on Corvette Sting Ray -nimellä tunnettu Larry Shinodan ja muotoilujohtaja Bill Mitchellin suunnittelema Corvetten toinen sukupolvi, jota valmistettiin vuosina 1963 – 1967. Sting Rayta valmistettiin sekä coupe- että roadster-avomallina ja vuodesta 1965 moottoriksi voi valita myös ns. isolohko V8 -moottorin.


title: Chevrolet Corvette

text: C3 on Larry Shinodan suunnittelemaan Chevrolet "Mako Shark" -muotoilututkielmaan pohjautuva Corvetten kolmas sukupolvi, jota valmistettiin coupemallina vuosina 1968 – 1982 ja roadster-avomallina vuoteen 1975.


title: Tanskanpystykorva

text: Tanskanpystykorva ("dansk spids") on tanskalainen koirarotu. Vaikkei sillä ole FCI:n tunnustusta, se on Suomen Kennelliiton hyväksymä.


title: Tanskanpystykorva

text: Tanskanpystykorva on valkoinen, hieman korkeuttaan pitempi pystykorva. Se muistuttaa melko paljon japaninpystykorvaa, volpino italianoa ja saksanpystykorvien valkoista värimuunnosta. Uroksen säkäkorkeus on 43-49 cm ja nartun 39-46 cm. Turkin sävy voi olla puhtaanvalkoisen lisäksi vaalean kullan- tai roosanvärinen.


title: Tanskanpystykorva

text: Tanskanpystykorva on hyvä pihavahti. Se ei kuitenkaan ole aggressiivinen vaan utelias ja ystävällinen. Se on myös eloisa ja rohkea. Siltä puuttuu kokonaan metsästysvietti, joten riistakoiraksi siitä ei ole.


title: Tanskanpystykorva

text: Tanskanpystykorva on tunnettu jo kolmensadan vuoden ajan. Sitä esiintyi aiemmin paljon maatiloilla, joilla se piti lapsille seuraa. Työ rodun elvyttämiseksi ja hyväksymiseksi alkoi vuonna 1988. Tanskan kennelklubi hyväksyi sen vuonna 2001, minkä jälkeen sillä on ollut osallistumisoikeus Tanskan kansallisiin näyttelyihin. Vuoden 2013 alusta alkaen se voi osallistua niihin myös Suomessa.


title: Tanskanpystykorva

text: Adlercreutz, Carl-Johan: Koirarotujen maailma


title: Kiikunlähde

text: Kiikunlähde on Hollolan Uskilassa sijaitseva luonnonlähde.


title: Kiikunlähde

text: Kiikunlähde on Hollolan kunnan matkailusivujen mukaan Suomen suurin lähdeallas. Sen pituus on 400 metriä ja leveys leveimmillään 100 metriä. Sen 14 lähteensilmästä purkautuu vettä noin 7000 m/vrk. Pohjoispäässä on pato, joka on nostanut lähdelammen pintaa muutaman metrin ja siten muodostanut riittävän putouksen ja tasaisen ympärivuotisen virtauksen padon vieressä sijainneelle myllylle ja sahalle. Vesi jatkaa matkaansa Kiikunojaa pitkin Vesijärveen Kirkonlahteen lähelle Hollolan kirkkoa. Lähteen silmässä veden lämpötila on noin 5 astetta, joten se ei jäädy talvella.


title: Kiikunlähde

text: Hydrogeologisesti Kiikunlähde on osa Etelä-Suomen suurinta maan alla olevaa pohjavesiallasta, joka purkautuu suurina lähteinä kolmeen suuntaan: Kymijoen vesistöön, Kokemäenjoen vesistöön ja Suomenlahteen . Näistä suurista lähteistä yksi on Kiikunlähde.


title: Ozuma

text: Ozuma () on kuvitteellinen anime- ja mangahahmo Beyblade-sarjassa. Hän esiintyy vain Beybladen 2. tuotantokaudella.


title: Ozuma

text: Ozuma on Saint Shieldsien johtaja, joka pitää haasteista. Hän on todella taitava ja tekee mitä ihmeellisimpiä temppuja taisteluissaan. Ozuma on salaperäinen, kuten Kai. Usein Ozuma näyttää melko ilmeettömältä, eikä paljasta todellisia tunteitaan. Hän on kuitenkin todella omistautunut tehtävälleen napata Kiekkomestareiden petosirut, jota hän hokee jatkuvasti joukkueelleen sekä vastustaja joukkueelle Kiekkomestareille. Ozuma menee usein aika äärimmäisyyksiin, kuten hän pelasi Tysonia vastaan motolla "kaikki tai ei mitään". Eli hän tekee kaikkensa voittaakseen ottelun, vaikka se tarkoittaisi sitä, että hänen hyrränsä tai petosirunsa tuhoutuisi, kunhan homma on suoritettu voittokkaasti.


title: Ozuma

text: Ozuma ja hänen joukkueensa esiintyvät ensi kerran mangan 7 osassa. Hän on vakava ja tarkkaavainen Blade Huntersien johtaja. Hänen joukkueen tarkoituksena on napata Kiekkomestareiden pyhätpedot. Aluksi Kiekkomestarit luulivat heitä Zaggardin apulaisiksi, jotka yrittäisivät kaapata pedot hänelle, mutta Ozuman mukaan he vain esittivät tekevänsä töitä hänelle. Pyhän petonsa avulla hän on todella kova vastus niin ettei edes Tala pärjännyt hänelle.


title: Ethan Bennett

text: Ethan Bennett on fiktiivinen poliisi Batman-animaatiossa. Hahmon äänenä toimi Steve Harris.


title: Ethan Bennett

text: Bennett oli Bruce Waynen paras ystävä, ja he olivat tunteneet toisensa jo yläasteelta lähtien. Hän toimi poliisina Gotham Cityssä ja toisin kuten parinsa Ellen Yin, Bennett pitää Batmanin tekemisiä hyväksyttävinä, sillä auttaahan hän poliiseja ratkaisemaan rikoksia. Myöhemmin Jokeri aiheutti hänelle elämänsä lopullisen muutoksen.


title: Ethan Bennett

text: Bennettin jouduttua hengittämään myrkyllistä kaasua, joka oli peräisin Jokerin kehittämästä saviannoksesta. Ethanin keho muuttui myöhemmin saviseksi ja mahdollisti kehon muutosta erilaisiksi esineiksi tai henkilöiksi. Hän oli pitkään epätoivoinen itsensä suhteen ja lopulta päätyi Gothamin mielisairaalaan, jossa Tohtori Outo tutki Bennettin kehitystä. Myöhemmin häntä oltiin jo päästämässä takaisin siviilielämään ja hän piti käydä oikeusistuimen kautta, jotta ihmiset olisivat vakuuttuneita hänen parantumisestaan. Bruce Wayne tarjosi Bennettille myös töitä yhtiöstään. Kaikki ei kuitenkaan mennyt miten piti vaan Bennett muuttui jälleen Savinaamaksi ja lähti hakemaan kostoa Jokerille, jonka takia hän muuttui tällaiseksi hirviöksi.


title: Ellen Yin

text: Ellen Yin on fiktiivinen poliisietsivä "The Batman" -animaatiosarjassa. Hahmon äänenä toimi Ming-Na Wen.


title: Ellen Yin

text: Ellen Yin on vielä aika uusi poliisi Gotham Cityssä, mutta täysin tulokas hän ei ole, sillä Yin toimi aikaisemmin poliisina Metropoliksessa. Hän kuitenkin halusi uusia haasteita ja siirtyi Gothamiin poliisiksi. Yin ei ole mikään järjin ystävällinen jostain syystä Bruce Waynea kohtaan, vaikka hänen parinsa Ethan Bennett onkin Brucen paras kaveri, eikä hän myöskään pidä Batmanistä. Etsivä Yinin mielestä Batman rikkoo lakia vaikka auttaakin poliiseja nappaamaan kiinni rikollisia. Toisella tuotantokaudella Yinin mieli kuitenkin muuttui Batmania kohtaan ja hän teki koko kauden yhteistyötä Batmanin kanssa.


title: Ellen Yin

text: 1. tuotantokausi


title: Ellen Yin

text: 2. tuotantokausi


title: Debconf

text: Debconf on vuosittainen konferenssi jossa Debian-kehittäjät kokoontuvat ja keskustelevat järjestelmän tulevasta kehityksestä.


title: Debconf

text: Virallisen konferenssin ajoitettujen työpajojen ja puheiden lisäksi Debconfissa on myös mahdollisuus kehittää Debian-järjestelmää ohjelmallisesti. Ensimmäistä kertaa pelkkää ohjelmallista kehitystä varten järjestetty Debcamp-viikko pidettiin Oslossa vuonna 2003 vähän ennen varsinaista Debconf-tapahtumaa.


title: Debconf

text:
Tulevien ja menneiden Debconf-tapahtumien päivämäärät ja sijainnit:
Debconfin lisäksi vuosittain järjestetään myös Miniconf Australian Linux-konferessin yhteydessä.


title: James Gordon

text: James ”Jim” Gordon on DC Comicsin Batman-sarjakuvissa esiintyvä kuvitteellinen komisario ja Batmanin liittolainen. Gordon esiintyi ensi kerran "Detective Comics" -sarjakuvan numerossa 27 toukokuussa 1939.


title: James Gordon

text: DC Comics on ilmoittanut James Gordonin syntymäpäiväksi 5. tammikuuta.


title: James Gordon

text: Gordon on Gotham Cityn komisario ja taistelee Batmanin kanssa rikollisia vastaan. Hän saapui alun perin Chicagosta ja tullessaan Gothamin poliisivoimiin töihin hän huomasi, ettei Chicago ollut mitään verrattuna miten korruptoituneita Gothamin poliitikot ovat. Hänen ensimmäisenä vuotena myös eräs tumma hahmo alkoi iskeä pelkoa Gothamin rikollisiin. Gordon oli aluksi varovainen Batmanin suhteen, mutta hänen luottamuksensa kasvoi ja pian hän jo luottikin Batmanin apuun.


title: Angel Rojas

text: Angel Rojas on fiktiivinen poliisipäällikkö "The Batman" -animaatiosarjassa.


title: Angel Rojas

text: Rojas toimii poliisipäällikkönä Gotham Cityssä. Hän ei juurikaan hymyile ja on lähes aina kärttyisällä päällä. Jokerin karatessa jo kolmannen kerran mielisairaalasta, hän julisti uuden lain kaupunkiin, jonka mukaan yksikään kummajainen ei saa olla vapaana. Mukaan lukien Batman, jota hän pitää vain harmeja aiheuttavana naamiokostajana. Rojasin julistus sai kuitenkin enemmän takapakkia, kun uusi komisario James Gordon saapui Gothamiin, joka on enemminkin Batmanin puolella.


title: Angel Rojas

text: Angel Rojas muistuttaa myös hyvin paljon luonteeltaan Harvey Bullockia, joka myös vihasi Batmania. Hahmon ääninäyttelijä Edward James Olmos ääninäytteli hahmoa vain ensimmäisessä jaksossa, jonka jälkeen hänet korvasi Jesse Corti. Suomessa julkaistuissa DVD:ssä Rojasin äänen on dubannut Pasi Ruohonen.


title: Angel Rojas

text: 1. tuotantokausi


title: Angel Rojas

text: 2. tuotantokausi


title: M/S Caribbean Princess

text: M/S Caribbean Princess on Princess Cruisesin risteilyalus, joka risteilee Karibianmerellä.


title: M/S Caribbean Princess

text: Alus luovutettiin maaliskuussa 2004 Princess Cruises Lines Limitedille Valenciassa Kaliforniassa ja sen kotisatamaksi määrättiin Bermudan Hamilton. Alus kastettiin 2. huhtikuuta "Caribbean Princessiksi" kumminaan Jill Whelan, joka esitti Lemmenlaivassa Vicki Stubingia, ja seuraavana päivänä se aloitti neitsytmatkansa Fort Lauderdalesta Karibialle.


title: M/S Caribbean Princess

text: Alus oli telakalla modernisoitavana marraskuussa 2011.


title: Rupert Thorne

text: Rupert Thorne on DC Comicsin kustantama kuvitteellinen mafiapomo ja Batmanin vihollinen, jonka loi Steve Englehart. Hahmo teki ensiesiintymisensä Detective Comicsin numerossa 469, vuonna 1977.


title: Rupert Thorne

text: Thorne on pelätty rikospomo, joka hallitsee lähes koko Gothamin rikollisuutta. Hän oli alun perin korruptoitunut poliitikko, jota tohtori Phosphorus kiristi saadakseen kaupungin Batmaniä vastaan. Saadessaan Phosphorusin pois tieltä, Thorne julisti Batmanin olevan lainsuojaton. Hän yritti saada koko Gothamin valtaansa tulemalla kaupungin pormestariksi. Hän sai myös tietää, että tohtori Outo tiesi Batmanin salaisen henkilöllisyyden ja kidnappasikin tohtorin ja kidutti tätä paljastamaan salaisuuden. Tohtori Outo kuitenkin vastusteli, jonka seurauksena hän myös kuolikin. Vaikka Outo olikin kuollut, tohtorin kummitus alkoi kummitella Thornea. Tämän seurauksena hän joutui Arkhamin mielisairaalaan.


title: Rupert Thorne

text: Thorne esiintyi vuoden 1992 "Batman"-animaatiosarjassa sarjakuvan tapaan mafiapomona, joka kilpaili kaupungin vallasta toisen iäkkäämmän mafiapomon Arnold Stromwellin kanssa.


title: Rupert Thorne

text: Vuonna 2004 Thorne teki lyhyen esiintymisen vuoden 2004 "Batman"-animaatiosarjassa, jossa se oli sarjan ensimmäinen rikollinen. Hahmoa ei avausjakson jälkeen nähty sarjan aikana. Hahmon äänenä toimi Victor Brandt.


title: Rupert Thorne

text: Thorne teki ensimmäisen elokuvaroolinsa vuonna 2003 "", jossa sillä oli lähinnä pienirooli.


title: Bane

text: Bane eli Turmio on kuvitteellinen rikollinen DC Comicsin sarjakuvamaailmassa. Hänen ensiesiintymisensä oli "Batman: Vengeance of Bane #1" -lehdessä ja hänet loivat Chuck Dixon ja Graham Nolan. Hahmo tuli erityisesti tunnetuksi 1990-luvulla murskattuaan Batmanin selän. Hän on myös Batmanin verivihollinen.


title: Bane

text: Vuosia sitten ryhmä yritti vallankaappausta Santa Priscan saarella. Kaappaus epäonnistui ja sitä seurasi kolmen päivän verilöyly. Osa tekijöistä kuoli ja loput vangittiin paikalliseen pahamaineiseen Pena Duro -vankilaan. Yksi vangeista oli raskaana oleva nainen, jonka kuollut mies oli yksi vallankaappauksen yrittäjistä. Vanhan lain mukaan pojan on suoritettava isän rangaistus, jos tämä ei selviä. Niinpä naisen synnyttämä poika joutui kärsimään ja viettämään varhaisvuotensa isänsä elinkautistuomion vuoksi Pena Duron syvyyksissä. Banen äiti kuoli pojan ollessa kuusivuotias ja ruumis heitettiin Punto De Tiburossa kallioilta saastuneeseen veteen. Yksin jäänyt poika oli helppo saalis Pena Duron vankilassa. Vangittunakin hän alkoi kuitenkin kehittää erilaisia taitojaan ja alkoi kutsua itseään Baneksi. Bane luki erittäin paljon kirjoja ja armottomassa vankilaelämässä hän oppi erilaisia taistelutaitoja. Vankilan kuntosalissa hän kehitti voimiaan ja vaikeissa olosuhteissa hän kasvoi vahvemmaksi. Ensimmäisen tapponsa Bane tekee ollessaan kahdeksanvuotias. Hän puukottaa vangin, joka halusi käyttää häntä hyväkseen saadakseen tietoja vankilasta. Banen ainoana ystävänä vankilassa oli hänen nallensa, jota Bane kutsui nimellä Osito. Ositon selässä oli reikä, jossa Bane piti veistä häntä uhanneiden henkilöiden varalta. Myöhemmin osasta vangeista tuli uskollisia Banelle. Ikääntynyt lääkäri Zombie, eläimellinen Trogg ja amerikkalaismies Bird tunnustivat Banen vahvuuden ja lupasivat seurata tätä. Lopulta voimiltaan ylivertaisesta Banesta tuli koko vankilan pelätyin mies ja hän alkoi käyttää nimeä "kuningas". Vankilan johtaja alkoi hermostua, koska Banen alaisuudessa vangeista tuli uhkaavampia. Niinpä Bane joutui kymmeneksi vuodeksi eristysselliin. Epäinhimillisissä oloissa hän harjoitti itseään vielä enemmän.http://www.batmanytb.com/bios/villains/b/banebio.php


title: Bane

text: Myöhemmin Pena Duroon perustettiin tieteellinen tutkimusryhmä, joka käytti vankilaa koelaboratorionaan. Tutkimusryhmä kehitti steroidin nimeltään Venom ja he testasivat aineita useisiin eri vankeihin. Testatut miehet eivät kuitenkaan olleet tarpeeksi vahvoja selviytyäkseen menettelystä vaan aine oli tappanut heistä jokaisen. Niinpä vankilan johtaja valitsi Banen seuraavaksi koehenkilöksi. Bane oli lähellä kuolemaa, mutta hänen fyysiset voimansa ratkaisivat sen, että Bane selviytyi kokeesta. Venom lisäsi Banen lihasmassan satakertaiseksi parantaen tämän fyysisiä ominaisuuksia, ja hänestä tuli lähes pysäyttämätön. Banen täytyy kuitenkin saada Venomia joka kahdestoista tunti tai hän kärsisi haitallisista sivuvaikutuksista. Venom pumpataan letkuja pitkin suoraan hänen aivoihinsa. Bane aikoi paeta Pena Durosta yhdessä Troggin, Zombien ja Birdin kanssa. Bane lavasti oman kuolemansa ja tiesi vartijoiden heittävän hänen ruumiinsa samaan paikkaan kuin hänen äitinsä ruumiin vuosia sitten. Kun hänen ruuminsa osui veteen Bane kaappasi armeijahelikopterin ja tappoi vankilan johtajan. Sitten he lähtivät pois Santa Priscan saarelta. Pakonsa jälkeen Bane käänsi katseensa kohti Batmanin tuhoamista. Hän oli tuomionsa aikana kuullut tarinoita Batmanista. Hän ajatteli Gotham Cityn edustavan pelkoa kuten vankilan. Gotham Cityssä se oli Batmanin pelko. Bane oli vakuuttunut, että demoninen lepakko oli ahdistanut hänen unelmiaan lapsuudesta asti. Tuota lepakkoa hän uskoi Batmanin edustavan.


title: Bane

text: Batman-tarina "Knightfall" kertoo kuinka Bane mursi Batmanin selän. Bane lähti Gothamiin etsimään Batmania. Bane tiesi, että suora hyökkäys Batmanin kimppuun olisi typerää, joten hän tuhosi Arkhamin mielisairaalan seinät päästäen häiriintyneitä vankeja pakenemaan ympäri Gothamia. Batman jahtasi vankeja kolme kuukautta ja palasi sitten Waynen kartanolle. Siellä Bane oli odottamassa häntä. He taistelivat Lepakkoluolassa. Sitten Bane teki historiansa kuuluisimman teon ja mursi Batmanin selän. Lopulta hän vielä heitti Batmanin Gothamin kadulle, että kaikki tietäisivät hänen kukistaneen heidän suojelijansa. Bruce Wayne ei kuitenkaan kuollut vaan joutui kuntoutukseen.


title: Bane

text: Bane on olympiatason urheilija, joten hän on vahva. Normaalistikin Bane on fyysisiltä ominaisuuksiltaan vahvempi kuin normaali ihminen. Keinotekoisesti hänen voimansa kuitenkin kasvavat entisestään hänen käyttäessään Venom-nimistä ainetta. Hän on vahvempi ja kestävämpi kuin muut. Lisäksi Bane on hyvin älykäs. Vankilassa hän opetteli itse eri tieteenaloja, joissa on samalla tasolla kuin alojen johtavat asiantuntijat. Lisäksi Bane osaa monia eri kieliä. Tarina "Bane on Demon" paljastaa, että Banella on myös hyvä valokuvamuisti. Hän pystyi yhden vuoden kuluessa selvittämään Batmanin salaisen henkilöllisyyden. Banella on myös korkean tason strategiset ja taktiset taidot. Vankilassa Bane myös opetteli itselleen sopivia ainutlaatuisia taistelutekniikoita ja meditaatioita.


title: Bane

text: Bane esiintyi vuoden 1992 "Batman"-sarjassa, jossa hänet oli palkannut Gothamin tunnetuin rikollispomo, Rupert Thorne. Bane hyökkää Batmanin kimppuun ja ehtii melkein murtaa tämän selän niin kuin hän teki sarjakuvissa. Batman kuitenkin ehtii rikkoa Banen käsivarteen kiinnitetyn Venom-myrkky säätimen, joka aiheuttaa Banelle venomin yliannostuksen ja tämä melkein kuolee, mutta Batman pelastaa hänet kiskaisemalla myrkkyletkun irti hänen päästään. Bane muuttuu takaisin normaalikokoiseksi.


title: Bane

text: Bane esiintyy tämän jälkeen "The New Batman Adventuresissa" jossa Brainiac aivopesee Bruce Waynen ja jotta Robin löytäisi hänet hän liittoutuu Teräsmiehen kanssa. Jotta epäilyksiä ei tulisi Teräsmies naamioituu Batmaniksi ja muuttaa hänen äänensä. Bane kokosi joukon superroistoja (Pingviini, Arvuuttaja ja Hullu Hatuntekijä) tehdäkseen rikoksia mutta ”Batman” ja Robin pysäyttävät roistot ja Teräsmies Batmanin puvussa taistelee Banen kanssa jonka hän voittaa.


title: Bane

text: Animaatioelokuvassa "" Pingviini palkkaa Banen alaisekseen ja vaikka Rupert Thorne on Pingviinin kumppani elokuvassa ei näy minkäänlaista viitettä siihen että Bane olisi tavannut aikaisemmin Thornen. Bane putoaa elokuvan lopussa kuoppaan jossa on tuli joka nähtävästi tappoi hänet mutta hän silti selviytyi sillä hän esiintyi "Batman of the Futuressa".


title: Bane

text: Banen esiintyminen vuoden 2004 "Batmanissä" on hyvin samankaltainen kuin edellisissä animaatioissa. Hän osallistui vapaaehtoisesti kokeeseen, jossa hänelle asennettiin letkuja ympäri kehoa. Aina kun hän painoi kädessään olevaa nappia, Venom-niminen stereoidi kiersi pitkin letkuja ympäri hänen kehoaan ja suurensi Banen isokokoiseksi ja punaiseksi jättiläiseksi. Bane esiintyi sarjan alussa, kun kolme rikollispomoa halusi päästä Batmanistä eroon. Yksi heistä palkkasi eteläamerikkalaisen palkkamurhaajan Banen pääsemään eroon hänestä. Sarjakuvan kaltaisesti Bane murskasi Batmanin luut heidän kohdatessa kaksintaistelussa. Monia viikkoja oli kulunut kunnes Batman päätti rakentaa lepakkorobotin, jonka avulla hän päihittäisi Banen. Kun hän kohtasi Banen robotillaan, taistelu kävi todella tukalaksi ja Batman oli alakynnessä. Bane lähes murskasi robotin palasiksi, kunnes Batman huitaisi sähköisellä irtokädellä Banen Venom-letkuun, jolloin hän palasi takaisin normaaliin kokoonsa. Myöhemmässä jaksossa Jokeri saa haltuunsa Banen Venom-ainetta ja juotuaan tätä muuttuu isoksi ja lihaksikkaaksi klovniksi.


title: Bane

text: Bane esiintyi "Young Justice" -sarjan jaksossa ”Drop Zone” vuonna 2011, jossa hahmon äänenä oli Danny Trejo.


title: Bane

text: Jaksossa Bane kävi sotaa Kobra nimistä kulttia vastaan, joka vei hänen johtamansa Venom huumetuotannon. Santa Priscan vankilassa hän suostui tappelemaan Kobran lihaskimppua Mammothia vastaan, jotta saisi tuotantonsa takaisin. Hän kuitenkin hävisi tappelun, mutta päätti hyökätä pienen joukkonsa kanssa Kobraa vastaan. Young Justicen ryhmän sotkeuduttua Banen ja Kobran väliseen sotaan, Bane päätti käyttää hyväkseen nuoria sankareita saadakseen Venomia valmistavan tehtaansa takaisin Kobralta. Nuorukaiset eivät kuitenkaan onnistuneet auttamaan Banea, joka yritti tappaa sankarit ja lavastaa Kobra syylliseksi, jotta Oikeuden Puolustajat tuhoaisivat Kobra kultin.


title: Bane

text:
Bane esiintyy vuoden 1997 elokuvassa "Batman & Robin". Siinä tohtori Jason Woodrue muuttaa Antonio Diego -nimisen vangin Baneksi. Antonio Diegoa elokuvassa näyttelee Michael Reid MacKay ennen muodonmuutosta. Lopussa MacKay esittää vielä uudelleen Diegoa, kun Bane palaa entiselleen. Muodonmuutoksen kokenutta Turmiota elokuvassa esittää Jeep Swenson. Turmio toimii elokuvassa Myrkkymuratin apurina.
Tämän elokuvan Banen sanotaan pilanneen moneksi vuodeksi esikuvansa maineen, sillä elokuvassa esiintynyt oli älyllisesti päinvastainen kuin sarjakuvissa esiintynyt Bane.


title: Bane

text: Bane esiintyy vuonna 2012 elokuvassa "Yön ritarin paluu", jossa häntä esittää Tom Hardy. Elokuvassa hänet kuvataan mielipuolisena terroristina, joka saapuu Gothamiin kahdeksan vuoden jälkeen edellisen elokuvan tapahtumista. Hän ei ole fyysisesti yhtä isokokoinen kuin sarjakuvissa ja hänellä on kasvoissaan naamari, jonka tarkoituksena on lievittää kipuja, jotka hän sai pelastettua Talia al Ghulin (Ra’s al Ghulin tytär) hänen äitinsä tappajilta jouduttuaan heidän hyökkäyksen kohteeksi. Hänen tehtävänään on saattaa Ra’s al Ghulin suunnitelma loppuun saakka ja se on tuhota Gothamin kaupunki voimakkaalla neutronipommilla. Sen hän suorittaa Talian kanssa, joka esitti elokuvan alkupuolella Bruce Waynen yhtiökumppania. ”Knightfall”-sarjakuvasaagan tapaan Bane on kuullut paljon Batmanista ja haluaa tappaa tämän. Hän selvittää Batmanin henkilöllisyyden, vie häneltä Wayne Enterprises -yhtiön varat ja kulkuneuvot, jotka on alun perin suunniteltu Batmanin käyttöön. Ensimmäisessä taistelussa hän onnistuu ”Knightfall”-saagan tapaan murtamaan Batmanin selän ja vie hänet kauas ulkomaille vankilaan, jossa Bane itse kasvoi. Loppujen lopuksi Batman (Bruce Waynenä) onnistuu kuntouttamaan murtuneen selkänsä ja pääsemään vankilasta palaten takaisin Gothamiin estämään tämän suunnitelman. Hän onnistuu toisessa taistelussa voittamaan Banen ollen psyykkisesti vahvempi ja tietäen, että Bane ei pysty taistelemaan yhtä hyvin, jos hänen naamarinsa rikkoutuu. Elokuvan loppupuolella Bane kuolee, kun Kissanainen ampuu häntä Batmanin moottoripyörän aseella juuri, kun hän yritti tappaa Batmanin ampumalla häntä haulikolla.


title: Firefly

text: Firefly tarkoittaa:


title: Balance of Power (yhtye)

text: Balance of Power on brittiläinen melodista, progressiivista metallia soittava yhtye, joka perustettiin 1995.


title: Balance of Power (yhtye)

text: Vuonna 1995 kosketinsoittaja Ivan Gunn kokosi yhteen kourallisen mainetta niittäneitä lontoolaisia muusikoita. Paikalla olivat rumpali Lionel Hicks, basisti Chris Dale, laulaja Tony Ritchie sekä kitaristit Bill Yates ja Paul Curtis. Vuonna 1996 kyseinen kokoonpano aloitti työskentelyn debyyttialbuminsa parissa työskentelyn, ja se julkaistiin 1997 nimellä "When the world Falls Down". Albumi niitti suosiota ja asetti osaltaan yhtyeelle tulevaisuudenpaineita.


title: Balance of Power (yhtye)

text: Tällä välin Paul Curtis kyllästyi elämäänsä Lontoossa ja päätti lopettaa. Lionel ja Tony päättivät kutsua häntä paikkaamaan lapsuudenajan ystävänsä Pete Southernin. Kuitenkin nauhoitussessioissa yhtye tajusi tarvitsevansa monipuolisemman laulajan. Lopulta he päättivät ryhtyä tosissaan etsimään sellaista. He koelaulattivat yli viittäkymmentä laulajaa, mutta yksikään ei sopinut heidän tarkoituuksiinsa.


title: Balance of Power (yhtye)

text: Samaan aikaan Ivan oli kysynyt yhdysvaltalaiselta ystävältään Lance Kingiltä, josko hän tuntisi laulajan joka olisi sopiva täyttämään laulajan paikan. King kertoi hänelle muutamasta laulajakandinaatista ja lopulta tarjoutui itsekin. Ivan oli jo aiemmin ollut kiinnostunut Kingistä ja lopulta he ottivat hänet yhtyeeseen. King miehistössään yhtye kykeni julkaisemaan toisen albuminsa nimeltään "Book of a Secrets" vuonna 1998. Albumi sai entistä suuremman suosion kaikkialla Euroopassa ja Japanissa.


title: Balance of Power (yhtye)

text: Toisen albumin suosion jälkeen yhtye palasi studion valmistelemaan seuraavaa levyään, jonka nimeksi tulisi "Ten More Tales of Grand Illusion". Tämän aikana perustajajäsen ja kosketinsoittaja Ivan Gunn oli niin kiireinen työskennellessään oman levy-yhtiönsä Anthemin kanssa, että muut jäsenet päättivät, että hänen olisi parempi jättää yhtye ja keskittyä työskentelemään.


title: Balance of Power (yhtye)

text: Yhtye onnistui sopimaan onnistuneita sopimuksia levy-yhtiöiden kanssa ja markkinoimaan levyään Euroopaan ja jopa Pohjois-Amerikkaan. Kun he kiersivät promoamassa kolmatta albumiaan, Chris Dale jätti yhtyeen ja häntä saapui paikaamaan entinen laulaja ja säveltäjä Tony Ritchie. Kiertue sai suurta suosiota etenkin Saksassa.


title: Balance of Power (yhtye)

text: Yhtye työsti ripeästi neljännen albuminsa ja julkaisi "Perfect Balancen" vuonna 2001. Tämän albumin myötä Balance of Power pääsi kiertämään USA:ta lämmitellen Kamelotia ja Symphony X:ää. Kiertueen aikana yhtyeen muut jäsenet riitaantuivat Lance Kingin kanssa, joten vuonna 2003 nähtiin parhaaksi, että King jättäisi yhtyeen. Yhtye oli jo ehtinyt työskennellä "Perfect Balance"-levyn seuraajan parissa, joten he ryhtyivät jälleen kerran etsiä uutta laulajaa.


title: Balance of Power (yhtye)

text: Kun tuli aika kuulla laulajaehdokkaita, yhtye oli jo valmiiksi kuullut, että John K (aiemmin tunnettu Biomechanical-yhtyeen laulajana) olisi vapaana. Kun John esitti visionsa ja yhtye kuunteli häntä, oltiin yksimielisiä siitä, että hän olisi täydellinen laulajaksi. "Heathen Machine" julkaistiin 2003, ja siitä tulikin Balance of Powerin parhaiten myyty levy ikinä. Yhtye kiersi ympäri Britanniaa. Yllättäen kiertueen jälkeen John K päätti jättää yhtyeen ja keskittyä koko energiallaan Biomechanicaliin. Muu yhtye jatkoi kuitenkin työskentelyään omien projektiensa kanssa.


title: Balance of Power (yhtye)

text: 2005 Balance of Power julkaisi ensimmäisen kokoelmansa, joka nimettiin "Heathenologyksi". Tämä pakkaus sisälsi DVD:n live-esitysten kera sekä kokoelman hittejä aiemmilta albumeilta.


title: Balance of Power (yhtye)

text: Hiljattain yhtye ilmoitti että uusi laulaja tulisi olemaan Corey Brown. Hän oli jo aiemmin esiintynyt muutaman kerran Balance of Powerin kanssa ja tällä hetkellä he työstävät yhtyeen kuudetta albumia, joka on määrä julkaista 2007.


title: Onaga

text: Onaga on kuvitteellinen henkilö Mortal Kombat -tappelupelisarjassa.


title: Onaga

text: Onaga on yksi Mortal Kombat -sarjan voimakkaimmista hahmoista ja hänet esiteltiin ensimmäisen kerran pelissä "Lohikäärmekuningas" nimellä. Hänen kerrottiin olleen Outworldin hallitsija ennen Shao Kahnia. Hänen historiaansa käsiteltiin tarkemmin pelissä, jossa hän oli myös päävastus. Onagan tärkeisiin voimiin kuuluu yliluonnollinen voima ja vastustuskyky kaikkia taikoja vastaan.


title: Onaga

text: Kauan sitten Onaga oli Outworldin hallitsija. Hän etsi ikuista elämää ja hankki viimeisen tunnetun lohikäärmeen munan toivoen, että lohikäärmeen poikasen veri muuttaisi hänet kuolemattomaksi. Onaga kuitenkin ehti kuolla ennen tätä Shao Kahnin myrkyttäessä hänet ja julistauduttua Outworldin hallitsijaksi. Onagan kuolleiden armeija (joka oli voittamaton, koska Onaga kykeni herättämään ne aina uudestaan henkiin) joutui unohduksiin samoin kuin itse lohikäärmekuningas. Kukaan ei tiennyt, että Onaga oli huijannut kuolemaa ja kykeni toteuttamaan paluutaan haudan takaa.


title: Onaga

text: Jonkin aikaa ennen Liu Kangin voittoa Mortal Kombat turnauksessa, Onaga kommunikoi kuolemansa takaa Shujinkon, nuoren soturin, kanssa. Hän väitti olevansa jumalten vanhimpien lähettiläs ja huijasi Shujinkoa etsimään Kamidoguja, joiden kokoaminen samaan paikkaan palauttaisi Onagan henkiin. Hän antoi Shujinkolle taidon omaksua muiden taistelijoiden kyvyt taisteluissa nopeuttaakseen tämän urakkaa, joka kuitenkin kesti yli 40 vuotta. Samaan aikaan Blaze vartioi hänen lohikäärmeen munaansa.


title: Onaga

text: Muutamia vuosia myöhemmin Quan Chi ja Shang Tsung yhdistivät voimansa palauttaakseen Onagan armeijan, tosin omaan käyttöönsä, sillä he halusivat vallata kaikki maailmat. Raiden hyökkäsi heidän kimppuunsa yhdessä Earthrealmin sotureiden kanssa, mutta he epäonnistuivat. Ainoastaan Raiden jäi henkiin taistelemaan kaksikkoa vastaan ja lopulta itsekin hävisi. Heidän voittonsa ei kuitenkaan kestänyt kauan, sillä kaksikko kääntyi toisiaan vastaan heti Raidenin voitettuaan.


title: Onaga

text: Samaan aikaan vampyyri Nitara huijasi Reptilea auttamaan häntä ja Cyraxia pääsemään kammioon, jossa lohikäärmeen muna oli. Kammiossa oli myös esine, joka voisi erottaa Outworldin ja vampyyrien maailman toisistaan. Nitaran tuhottua tämän, hän poistui, mutta Reptile tunsi itsensä petetyksi. Nitara siirsi Cyraxin Earthrealmiin ja itsensä omaan maailmaansa. Samalla muna halkesi ja siirsi energiansa Reptileen, mikä täydensi Onagan palaamisen.


title: Onaga

text: Shujinko oli samoihin aikoihin saanut työnsä päätökseen, minkä jälkeen Onaga oli paljastanut oikean henkilöllisyytensä. Shujinko tajusi hukanneensa koko elämänsä palvellen pahuutta ja vannoi tappavansa Onagan. Onaga oli taas hengissä ottaen Reptilen ruumiin haltuunsa, tosin muuttaen ulkonäköään.


title: Onaga

text: Onaga meni saliin, jossa hänen armeijansa seisoi valmiina odottaen komentoja Quan Chilta, joka oli juuri päihittänyt entisen liittolaisensa, Shang Tsungin. Onagan astuessa sisään, hänen armeijansa polvistui ja Quan Chi tajusi kauhukseen mitä oli tapahtumassa. Hän hyökkäsi Onagan kimppuun, mutta tuloksetta. Hänen avukseen liittyivät vielä Raiden ja Shang Tsung, mutta edes kolmikon kaikki voimat eivät riittäneet voittoon. Raiden käytti viimeisenä keinonaan itsetuhotaikaa, mutta tämä tuhosi ainoastaan Onagan armeijan ja luultavasti Shang Tsungin ja Quan Chin. Onaga sai tämän jälkeen haltuunsa Quan Chilla olleen voimakkaan amuletin.


title: Onaga

text: Pian Scorpion, jumalten vanhimpien todellinen mestari, sai kulla Onagasta ja parannetuin kyvyin alkoi jahdata tätä. Onagan liittolaiset olivat vahvoja, mutteivat tarpeeksi vahvoja vastustaakseen häntä. Kun Scorpion viimein pääsi Onagan kimppuun Nexuksessa, Scorpion voitti hänet. Onaga ei kuitenkaan kuollut, ainoastaan heikentyi Shujinkon samanaikaisesti tuhotessa kaikki kuusi Kamidogua.


title: Puolijohdeteollisuus

text: Puolijohdeteollisuus on teollisuuden ala, joka on käynnistynyt puolijohdekomponenttien kuten transistorien teollisen valmistuksen alkaessa 1960-luvulla USA:ssa. Alan pioneeriyritys on IBM. Tunnetuin ja suurin on tällä hetkellä Intel. Pelkästä transistorien valmistuksesta ala on laajentunut muisteihin, mikroprosessoreihin ja litteisiin näyttöihin. Yhdistävänä tekijänä alan yrityksillä on nykyään samankaltainen valmistusteknologia ja asiakkaat eli elektroniikkateollisuus.


title: Puolijohdeteollisuus

text: Puolijohdeteollisuuden tuotteita valmistetaan useimmiten piikiekoille, mutta myös lasille ja erilaisille keraameille sekä muoveille siirtämällä niiden pinnalle kaasufaasissa metalleja ja metallioksideja ohuiksi, jopa muutaman atomin paksuisiksi kalvoiksi. Tätä tekniikkaa kutsutaan ohutkalvon kasvatukseksi. Ohutkalvorakenteet voivat olla hyvin monimutkaisia. Tyypillinen pinnoitusmenetelmä on CVD (Chemical Vapor Deposition) ja sen erilaiset muunnelmat. Suomessa teolliseksi prosessiksi kehitetty ALD (Atomic Layer Deposition) on eräs muunnelma kaasufaasipinnoituksesta, jossa kalvoja pystytään rakentamaan atomikerroksittain. Kalvoja voidaan myös poistaa, kun halutaan muodostaa erilaisia johdekuviointeja ja silloin menetelmänä on syövytys, jota sanotaan myös etsaukseksi.


title: Puolijohdeteollisuus

text: Mikropiirit valmistetaan yhä 1970-luvulla kehitetyn MOS-tekniikan (esimerkiksi CMOS ja MOSFET) muunnoksilla. Optisen litografian tekniikoilla, joilla valokuvausta muistuttavilla menetelmillä tuotetaan mikropiirin johdinkuviot, on pystytty muutaman vuoden välein pienentämään niin sanottua viivan leveyttä eli pienintä johtimen paksuutta ja saavutettu suurempi pakkaustiheys transistoreille. 1990-luvun lopulla alumiinijohtimista siirryttiin kupariin, jotta mikroprosessoreiden lämpeneminen pienenisi. Uusimpana 45 nm piirien MOS-rakenteeseen on tulossa high-k-eristekalvo. Tätä pakkaustiheyden kehittymistä on aikoinaan ennustettu Mooren lailla ja hämmästyttävän hyvin tämä on toteutunut.


title: Puolijohdeteollisuus

text: Mikropiirien kaikkien, jopa noin sadan pinnoitusvaiheen tekeminen, voi tuottaa tulokseksi niinkin pitkän läpimenoajan kuin 3 kuukautta. Useimmiten koko tuotanto tehdään puhdastiloissa. Kun kaikki pinnoitusvaiheet piikiekolle on tehty, kiekko paloitellaan prosessoreiden kokoisiin paloihin, jotka sitten paketoidaan siten, että ne ovat asennettavissa piirikorteille. Koska pinnoitus kaikkine vaiheineen kestää kauan eikä aika ole riippuvainen pinnoitusalan koosta, myös litteät näytöt tehdään neliömetrin tai suuremmillekin laseille, jotka myös pinnoituksen jälkeen paloitellaan. Mitä suurempi alusta sitä parempi tuottavuus, minkä vuoksi teollisuus onkin parhaillaan siirtymässä halkaisijaltaan 200 mm kiekoista 300 mm kiekkoihin ja standardointi on valmiina 450 mm kiekkoihin.


title: Puolijohdeteollisuus

text: Puolijohdeteollisuuden tuotteita ovat myös muistipiirit:


title: Fida International

text: Fida International ry eli Fida on vuonna 1927 perustettu Suomen helluntaiseurakuntien lähetystyön, kehitysyhteistyön ja humanitaarisen avun järjestö. Fida on suurimpia suomalaisia kummilapsi- ja kehitysyhteistyöjärjestöjä, ja Suomen suurin lähetysjärjestö. Sana "fida" on latinaa ja merkitsee uskollista ja luotettavaa.


title: Fida International

text: Fida perustaa toimintansa kokonaisvaltaiseen ihmiskäsitykseen ja kristillisiin arvoihin, kuten lähimmäisenrakkauteen. Järjestö on Vastuullinen Lahjoittaminen ry:n jäsen.


title: Fida International

text: Fidan noin 225 lähetystyöntekijää työskentelee 40 maassa. Noin 35 henkilöä toimii kehitysyhteistyötehtävissä. Lisäksi sadat nuoret ja aikuiset suuntaavat Fidan kautta vuosittain lyhytaikaisiin lähetystehtäviin ja harjoitteluihin ulkomaille.


title: Fida International

text: Fidan toiminnanjohtajana aloitti vuonna 2009 Harri Hakola tehtävää yli 20 vuoden ajan hoitaneen ja eläkkeelle siirtyneen Arto Hämäläisen jälkeen.


title: Fida International

text: Nykyisin Fida Internationalina tunnettu järjestö perustettiin vuonna 1927 nimellä Suomen Vapaa Ulkolähetys. Suomen helluntaiherätyksen lähetyspioneereina toimivat Nikolai Pöysti Kiinassa ja Toimi Yrjölä perheineen Kiinassa, Ceylonilla (Sri Lanka) ja Aasian merillä Ebeneser-lähetyslaivalla.


title: Fida International

text: Jo kauan ennen valtiollisen kehitysyhteistyön alkua lähetystyöntekijät olivat perustaneet sairaaloita, kouluja ja orpokoteja työalueilleen. Jotta sosiaalisen työn haasteisiin pystyttiin yhä paremmin vastaamaan, vuonna 1974 Suomen Vapaan Ulkolähetyksen yhteydessä toimintansa aloitti Lähetyksen Kehitysapu (LKA). Työtä tukemaan avattiin myös ensimmäinen LKA:n kirpputori (nyk. Fida lähetystori) Helsinkiin vuonna 1979. Fidan humanitaariselle avulle puolestaan alkusysäyksen antoi Etiopian nälänhätä vuonna 1984.


title: Fida International

text: Fidan ja Suomen helluntaiseurakuntien lähetystyön tarkoituksena on välittää kristillistä sanomaa. Lähetystyöntekijät toimivat yhteistyössä paikallisten seurakuntien ja kirkkokuntien kanssa. Nykyään heidän keskeinen tehtävänsä on paikallisen yhteistyökumppanin tukeminen esimerkiksi Raamattu- tai lähetyskoulutuksen kautta. Vuonna 2016 eri puolilla maailmaa Fidan raamattu- ja lähetyskoulutukseen osallistui 1 100 opiskelijaa.


title: Fida International

text: Fida on Suomen Lähetysneuvoston (SNL) jäsen.


title: Fida International

text: Kehitysyhteistyössä Fida noudattaa vuosille 2014-2017 laatimaansa kehitysyhteistyöohjelmaa teemalla "Muuttunut yksilö - muuttuneet yhteisöt". Vuonna 2016 Fidalla oli 42 hanketta seitsemän alueohjelman sisällä.


title: Fida International

text: Suomen ulkoasiainministeriöllä ja Fidalla on kumppanuussopimus, ja järjestö on saanut kehitysyhteistyötukea vuodesta 1974 alkaen. Vuonna 2016 valtio tuki Fidan hankkeita 4,7 miljoonalla eurolla. Lisäksi Fidalla on sopimus Euroopan komission humanitaarisen avun osasto ECHO:n kanssa ja katastrofirahasto nopeaan auttamiseen.


title: Fida International

text: Fidan kehitysyhteistyön tavoitteena on vähentää köyhyyttä ja edistää ihmisoikeuksien toteutumista. Järjestö tekee työtä kumppanuudessa yhteistyömaiden kulttuurin ja olosuhteet tuntevien helluntaikirkkokuntien tai kansalaisjärjestöjen kanssa. Fidan periaatteena on voimauttaa kumppanit toimimaan itse oman yhteisönsä parhaaksi. Kohdemaissa asuu ja työskentelee pysyvästi Fidan henkilöstöä, joka huolehtii avun perillemenosta.


title: Fida International

text: Kehitysyhteistyötä tehdään uskontoon, etniseen taustaan tai sukupuoleen katsomatta, ja Fida on sitoutunut kansainvälisiin sopimuksiin, esimerkiksi humanitaarisen avunannon standardeihin. Fida myös raportoi kehitysyhteistyövarojen käytöstä ulkoministeriölle. Fida teettää vuosittain 5–10 arvioivaa tutkimusta kehitysyhteistyöhankkeistaan, joissa pääsääntöisesti ulkopuolinen henkilö selvittää, miten hankkeet ovat onnistuneet ja onko niistä ollut hyötyä. Vuonna 2016 teetettiin seitsemän ulkoista arviointia.


title: Fida International

text: Fida omistaa Suomen suurimman kirpputoriketjun, Fida lähetystorit. Vuonna 2016 Fida lähetystoreja oli Suomessa tukkumyyntipisteen lisäksi 27. Ensimmäinen lähetystori avattiin Helsingissä jo vuonna 1979. Lähetystorit ottavat vastaan hyväkuntoisia tavaroita ja vaatteita, joista saaduilla tuotoilla kerrytetään Fidan omarahoitusosuutta, jota vastaan saadaan Suomen ulkoasiainministeriön kehitysyhteistyötukea.


title: Ove Enqvist

text: Ove Enqvist (s. 1953, Helsinki) on Vantaalla asuva tietokirjailija, sotatieteiden tohtori ja evp. komentaja joka on toiminut mm. Mäkiluodon linnakkeen päällikkönä ja Porkkalan Rannikkopatteriston komentajana. Hän palveli myös osastonjohtajana Rnnikkotykistökoulussa, toimistoesiupseerina Pääesikunnassa rt-toimialalla sekä apulaisjohtajana Merivoimien Tutkimuskeskuksessa Espoossa 2005–2006, josta jäi eläkkeelle.


title: Ove Enqvist

text: Hän on kirjoittanut useita teoksia Suomen rannikkotykistön historiasta ja eri maiden rannikkotykkikaluston historiasta. Hän on toiminut Rannikon Puolustaja -lehden päätoimittajana ja mm. Rannikkotykistön Upseeriyhdistyksen hallituksen jäsen sekä Rannikkotykistön Perinneyhdistyksen puheenjohtaja. Enqvist väitteli sotatieteen tohtoriksi 19. lokakuuta 2007.


title: Luciferion

text: Luciferion oli ruotsalainen death metal -yhtye. Se perustettiin vuonna 1993 perustajajäseninään Michael Nicklasson, Peter Weiner ja Wojtek Lisicki. Pian joukkoon liittyi myös Martin Furängen. Kokoonpano oli saanut aiemmin innoitusta Morbid Angelilta, Deicideltä, Celtic Frostilta, Forbiddeniltä, Coronerilta, Immolationilta ja muilta 1980-luvun heavy metal -yhtyeiltä.


title: Luciferion

text: Luciferion teki ensimmäisen nauhoituksensa, viisiraitaisen promonauhan vuonna 1993. Promon noteerasi ranskalainen Listenabra Records, ja se julkaisi promon nimellä "The Demon of 1994".


title: Luciferion

text: Vuonna 1994 Luciferion nauhoitti albumin "Demonification (The Manifest" Studio Fredmanilla. Albumi sisälsi yhden cover-raidan, "Blasphemerin", joka on alun perin Sodomin kappale. Sessioiden jälkeen rumpali Peter Weiner jätti yhtyeen palaten alkuperäiseen bändiinsä Sarcazmiin. Hänen vakanssinsa paikkasi Hans Nilsson, Liers in Wait -yhtyeen entinen rumpali. Johan Lund, joka oli aiemmin vastannut syntetisaattoreiden teknisestä puolesta, liittyi live-kokoonpanoon kosketinsoittajaksi.


title: Luciferion

text: Luciferion hajosi vuoden 1996 loppupuolella. Hajaantumisen jälkeen Michael Nicklasson liittyi Dark Tranquillityyn (basistiksi) ja Wojtek Lisici yhdessä Martin Furängenin kanssa perustivat uudelleen heidän edesmenneen heavy metal -yhtyeensä Highlanderin, joka nykyään tunnetaan nimellä Lost Horizon. Hans Nilsson liittyi Crystal Ageen, ja myöhemmin toimi useammassa muussa kokoonpanossa. Diaboliquessa, Dimension Zerossa ja The Great Deceiverissä.


title: Luciferion

text: Vuonna 2000 yhtye palasi kuitenkin takaisin yhteen Listenable Recordsille suunnitellen julkaista äänitteen, joka sisältäisi heidän alkuperäisen promonauhansa ja erään julkaisemattoman Celtic Frost -coverin "Circle of the Tyrants". He jatkoivat uuden musiikin luomista ja lopulta julkaisivatkin toisen täysipitkän albuminsa nimeltä "The Apostate (First Step To Salvation)" vuonna 2003. Yhtyeen jäsenet päättivät hajaantua uudestaan vähän levyn julkaisemisen jälkeen.


title: Versos sencillos

text: Versos sencillos () on kuubalaisen kirjailijan José Martín vuosien 1878 ja 1891 välillä kirjoittama kokoelma runoja. Kokoelma valmistui aikana jota leimasivat vallankumoukset ja poliittinen epävakaus maan sisällä. Johtuen merkityksestään kansansa tuntojen tulkkina Jose Martía kutsutaan aiheestakin Kuuban itsenäisyyden apostoliksi ja kyseinen Versos sencillos -runokokoelma on vahvasti kansallismielisen ajattelun inspiroimaa.


title: Panhuilu

text: Panhuilu on puhallinsoitin, aerofoni, joka koostuu useasta erimittaisesta, vierekkäin kiinnitetystä suljetusta pillistä. Pillien määrä voi olla neljästä 18:aan. Pillit ovat toisesta päästään umpinaisia tai sisältä tukittuja, eikä niissä ole sormiaukkoja. Soitinta soitetaan pitämällä sitä molemmilla käsillä ja puhaltamalla pillien päihin. Pitkään tai paksuun pilliin puhallettaessa saadaan matalampi ääni kuin lyhyeen tai kapeaan puhallettaessa. Panhuilussa on syvä ja rikas ääni.


title: Panhuilu

text: Panhuiluja on erilaisia eri puolilla maailmaa, ja panhuilua voidaankin kutsua pikemminkin huilutyypiksi kuin yhdeksi soittimeksi. On mahdollista, että panhuilu on keksitty useassa paikassa itsenäisesti.


title: Panhuilu

text: Panhuilua soittivat jo muinaiset kreikkalaiset, etenkin paimenet. Soitin esiintyy tiheään kreikkalaisessa taiteessa. Varhaisinta sen käyttö oli Kykladeilla kolmannella vuosituhannella eaa. Kreikkalaisessa mytologiassa soittimen keksijäksi nimetään Pan, paimenten jumala. Pan rakastui nymfiin nimeltä Syrinx ja alkoi tavoitella tätä. Juuri kun Pan sai Syrinxin kiinni, ylijumala Zeus pelasti nymfin muuttamalla tämän ruo'oiksi. Raivostunut Pan hajotti ruo'ot kappaleiksi mutta katui pian ja alkoi suudella rikkomiaan ruokoja, menetettyä rakastaan. Samalla hän huomasi, kuinka ruo'onkappaleista lähti ääniä hänen puhaltaessaan niihin. Hän valmisti ruo'oista soittimen ja nimesi sen menettämänsä nymfin mukaan.


title: Panhuilu

text: Yksi kuuluisimmista panhuilisteista on romanialainen Gheorghe Zamfir. Tunnetuin suomalainen panhuilisti lienee Stefan Stanciu.


title: Dropped D

text: Dropped D () on kitaravire, jossa kitaran paksuin eli E-kieli on laskettu kokosävelaskeleella D-säveleen. Kielten vire on järjestyksessä: DADGBE.


title: Dropped D

text: Virettä käytetään yleisesti metallimusiikissa ja rockmusiikissa sekä toisinaan myös muun muassa taidemusiikissa. Pudotettu D -vire mahdollistaa voimasointujen soiton yhdellä sormella alimmilta kieliltä, joten vire helpottaa niiden soittamista varsinkin nopeatempoisissa kappaleissa.


title: Dropped D

text: Useat metalliyhtyeet käyttävät ja ovat käyttäneet virettä, esimerkiksi Slayer, Pantera, Helmet, Trivium, Lamb of God, Slipknot, Korn, Stam1na, Six Feet Under, System of a Down, Mötley Crüe sekä Avenged Sevenfold.


title: Dropped D

text: Rockyhtye Led Zeppelinin kappaleessa "Kashmir" osa Jimmy Pagen kitaroista on viritetty DADGAD-vireeseen, eli kaksi ylintäkin kieltä on pudotettu kokosävelaskeleella.


title: Securitate

text: Securitate () oli kommunistisen Romanian salainen poliisi. Se perustettiin 30. elokuuta 1948 Neuvostoliiton NKVD:n avustuksella. Se hajotettiin 30. joulukuuta 1989 pian presidentti Nicolae Ceaușescun syrjäyttämisen jälkeen.


title: Securitate

text: Securitate oli Romanian väkilukuun suhteutettuna suurin salainen poliisi itäblokin alueella. Pian perustamisen jälkeen vuonna 1949 siinä työskenteli 3 549 henkilöä. Vuonna 1951 työntekijöitä oli jo 25 468. Vuonna 1985 Securitaten palveluksessa oli 11 000 agenttia ja lähes 500 000 ilmiantajaa, maassa jossa asui 22 miljoonaa asukasta. Ceaușescun alaisuudessa ollut Securitate oli yksi julmimmista poliisiorganisaatioista maailmassa.


title: Securitate

text: Departamentul Securităţii Statului (lyhenne DGSP, mutta yleisesti käytettiin sanaa Securitate) perustettiin presidentillisellä päätöksellä Kansalliskokouksessa 30. elokuuta 1948. Securitaten esiasteita oli kuitenkin havaittavissa jo vuonna 1944, jolloin kuningas Mikael I yritti vallankaappausta.


title: Securitate

text: Securitate luotiin SMERŠin avustuksella. Ensimmäinen Securitaten johtaja oli NKVD:n kenraali Gheorghe Pintilie. Aluksi monet poliiseista olivat entisiä Romanian kuningaskunnan turvallisuuspoliisin työntekijöitä. Kuitenkin pian Pintilie määräsi kaikki entiset työntekijät pidätettäviksi ja korvasi poliisit Kommunistisen puolueen jäsenillä. Vakoilun ja murhien lisäksi poliisille annettiin tehtäväksi ryöstää hautoja, vainota unkarilaisia ja kerätä Raamattuja, joita poltettiin tai käytettiin vessapaperina.


title: Securitate

text: 1980-luvulla Securitate käynnisti operaation toisinajattelijoiden kitkemiseksi Romaniasta. Securitate syötti huhuja toisinajattelijoiden yhteyksistä länsimaiden tiedustelupalveluihin. Myös sensuuria, lavastuksia ja julkisia nöyryyttämisiä käytettiin toisinajattelijoiden kitkemiseksi.


title: Securitate

text: Securitaten toimintatapoihin kuuluivat myös salamurhat. Tunnetuin tapauksista oli korkea-arvoisen loikkaajan Ion Mihai Pacepan salamurhayritykset. Hän sai kaksi kuolemantuomiota Romaniasta ja Ceauşescu antoi kahden miljoonan Yhdysvaltain dollarin palkkion hänen kuolemastaan. Jasser Arafat ja Muammar Gaddafi antoivat molemmat miljoona dollaria lisää Pacepan kuolemasta. Väitetään, että Securitaten virkailijat palkkasivat kuuluisan palkkamurhaajan Shakaalin surmaamaan Pacepan sekä muita loikkareita Euroopan alueella.


title: Securitate

text: Murrot koteihin ja toimistoihin salakuuntelulaitteiden asentamiseksi oli yksi Securitaten taktiikka tiedon saamiseksi kantaväestöstä. Puhelinliikennettä tarkkailtiin ja kansainvälistä faksiliikennettä seurattiin.


title: Securitate

text: Hiilikaivostyöntekijöiden ammattiliiton mennessä lakkoon useita sen johtajia kuoli ennenaikaisesti. Myöhemmin kävi ilmi, että Securitaten lääkärit olivat altistaneet heitä viiden minuutin rintakehän röntgenkuvaukselle, syövän aikaansaamiseksi.


title: Securitate

text: Kun huomattiin, että syntyvyys oli kääntynyt laskuun, sijoitettiin Securitaten agentteja terveyskeskuksiin, joissa käynnistettiin pakolliset raskaustestit hedelmällisille naisille. Rajut rangaistukset kohtasivat niitä, jotka olivat keskeyttäneet raskauden.


title: Jouluseimi

text: Jouluseimi eli seimiasetelma on jouluevankeliumin hahmoista rakennettu asetelma, jossa seimen äärellä Jeesus-lapsen ympärillä on Joosef ja Maria, paimenia, itämaan tietäjiä ja tallin eläimiä. Asetelmassa voi olla myös enkeleitä, itämaan tietäjien kameleita ja muita hahmoja.


title: Jouluseimi

text: Jouluseimi on katolinen perinne. 2000-luvulta lähtien se on levinnyt myös Suomeen luterilaisen kirkon piiriin. Jouluseimiä on joulun aikaan kirkoissa, seurakunnan tiloissa, kouluissa, näyteikkunoissa ja erilaisissa näyttelyissä. Kodeissa jouluseimet ovat yleistyneet matkailun lisääntyessä: monet seimet ovat peräisin muun muassa Italiasta, Espanjasta ja Latinalaisesta Amerikasta. Monet suomalaiset ovat askarrelleet jouluseimen itse, joko omin neuvoin tai kursseilla.


title: Jouluseimi

text: Jouluseimen hahmoja myydään kokonaisuuksina ja yksittäin, jolloin niitä voi kerätä vähitellen. Hahmoja voi tehdä itse eri materiaaleista: puusta, vanusta, savesta, kipsistä, kankaasta.


title: Jouluseimi

text: Jouluseimi voi olla avoin, se voidaan rakentaa talliksi tai esimerkiksi luolaksi. Seimiä on eri kokoisia: miniatyyriseimistä valtaviin teatterilavastuksiin.


title: Jouluseimi

text: Jouluseimi-perinne elää voimakkaana Italiassa ja on levinnyt sieltä esimerkiksi Espanjaan ja muihin Etelä-Euroopan maihin. Seimiasetelmien tekemisestä syntyi jo 1700-luvulla taidemuoto.


title: Jouluseimi

text: Vanhimman seurakuntalaisten rukouselämän tarpeisiin valmistetun seimiasetelman teki kuvanveistäjä Arnolfo di Cambio (1232–1302). Marmoriin veistetty seimiasetelma sijaitsee Seimen Pyhän Marian basilikassa.


title: Jouluseimi

text: Italialaisen pyhimyksen Franciscus Assisilaisen (1181–1226) rooli hiipuneen seimiperinteen elvyttäjänä oli ratkaiseva. Jouluseimi syntyi protestiksi ristiretkiä vastaan, sillä Franciscus näki ristiretkissä vihaa ja väkivaltaa. Seimi rakennettiin vuonna 1223 maalaistalon talliin italialaiseen Greccion kylään, Umbrian maakunnassa lähelle Assisia. Maalaistalon karjatilaan Grecciossa asetettiin kaukalo ja olkia. Eläimet seimen ympärillä olivat karjatilan oikeita eläimiä ja Pyhän perheen esittäjiä ei ollut. Jeesus-nukkea ei välttämättä tarvittu, sillä Franciscuksen mukaan köyhän silmä näkee Kristuksen missä tahansa. Franciscus luki seimen äärellä Luukkaan jouluevankeliumin, jolloin jouluyön tapahtumat voitiin elää uudelleen. Franciscukselle rakkaimpia Raamatun kohtia oli 2. Kor. 8:9 ”Vaikka Hän oli rikas, tuli Hän meidän tähtemme köyhäksi, jotta me Hänen köyhyydestään rikastuisimme.”


title: Jouluseimi

text: Nyt Grecciossa on pieni luola, jonka freskoihin on kuvattu seimiasetelma lisähenkilöineen. Maalauksessa on pyhä perhe, madonna ja lapsi, enkelien parvi, lammas, aasi ja härkä sekä Franciscuksen kasvot. Luolassa toimitetaan jouluyönä messu. Greccion seimi on tunnettu pyhiinvaelluskohde.


title: Mahonia

text: Mahonia eli lännenmahonia ("Mahonia aquifolium") on piikkinen ainavihanta pensas, joka kuuluu happomarjakasvien ("Berberidaceae") heimoon. Sitä viljellään koristekasvina.


title: Mahonia

text: Mahonia kasvaa pieneksi pensaaksi, korkeus on 30–100 cm ja leveys noin 70 cm. Se kukkii touko–kesäkuussa. Mahonian lehdissä on 2–4 paria soikeita lehdyköitä. Lehdykät ovat kiiltävän tummanvihreät ja laidoilta teräväpiikkiset. Keltaiset ja tuoksuvat kukat sijaitsevat tiheissä pystyissä tertuissa. Mahonian vajaan senttimetrin leveät marjat ovat sinimustia ja härmeisiä.


title: Mahonia

text: Mahonia on kotoisin Pohjois-Amerikan länsirannikolta, mutta kasvaa viljeltynä kaikkialla viileässä ilmastossa. Se on suosittu mm. Japanissa.


title: Brutal Truth

text: Brutal Truth on New Yorkista kotoisin oleva death metal / grindcore -yhtye.


title: Brutal Truth

text: Brutal Truthin perusti vuonna 1990 basisti Dan Lilker, joka oli aikaisemmin soittanut mm. Anthraxissa ja Nuclear Assaultissa.


title: Brutal Truth

text: Alun perin Brutal Truth oli saanut levytyssopimuksen Earache Recordsin kanssa, jonka myötä se julkaisi seuraavat äänitteet: kaksi albumia, "Extreme Conditions Demand Extreme Responses" (1992) sekä "Need to Control" (1994), EP:n "Perpetual Conversion" ja 7" singlen "Godplayer". Tämän aikana musiikkivideo ohjattiin kappaleille "Ill Neglect", "Collatolar Damage" sekä "Godplayer".


title: Brutal Truth

text: Brutal Truth vaihtoi levy-yhtiönsä Relapse Recordsille, ja julkaisi minialbumin "Kill Trend Suicide", jota seurasi täyspitkä albumi "Sounds of the Animal Kingdom". Lopulta ilmestyi kaksois-live-CD nimeltä "Goodbye Cruel World", joka kuvastaa nimellään bändin viimeistä julkaisua. Tämän jälkeen yhtye hajosikin, mutta aktivoitui jälleen ja vuonna 2007 ilmestyi kaksi split-levyä, "Table For Two" sekä "Brutal Truth/Narcosis/Total Fucking Destruction". Vuonna 2000 suomalainen Solardisk julkaisi EP:n "For Drug-crazed Grind Freaks Only!", joka on nauhoitettu studiossa livenä vuonna 1998.


title: Brutal Truth

text: Sanoituksiltaan Brutal Truth on grindcorelle tyypillisesti poliittinen. Aiheina ovat mm. yhteiskunnalliset ongelmat sekä ympäristöuhat ja eläinten oikeudet. Yhtye on ollut yksi deathgrindin uranuurtajista, joka oli nauttinut maailmanlaajuista suosiota, ollen suosituimmillaan Japanissa ja Australiassa.


title: Brutal Truth

text: Vuonna 2001 Guinness World Records mainitsi Brutal Truthin musiikkivideon "Collateral Damage" maailman lyhyimmäksi musiikkivideoksi. Se on vain 2,18 sekuntia pitkä ja koostuu 48 still-kuvasta, jotka näytetään hyvin nopeasti peräkkäin. Lopussa on videoleike räjähdyksestä. Videon sisältö oli mahdollista katsoa videonauhurilla painamalla toistuvasti pausea, jolloin näkee jokaisen still-kuvan.


title: Brutal Truth

text: Nykyään rumpali Rich Hoak laulaa ja soittaa rumpuja uudessa projektissa nimeltä Total Fucking Destruction. Kevin Sharp julkaisi albumin 2004 Venomous Concept-yhtyeen kanssa, jossa soittaa myös muun muassa The Melvinsin ja Napalm Deathin (vanhoja) jäseniä. Hän oli myös australialaisen grind-yhtye Damagedin soittaja 1999. Dan Lilker puolestaan soittaa satunnaisesti useissa yhtyeissä ja on vakituinen jäsen Nuclear Assaultissa ja S.O.D.:ssa.


title: Brutal Truth

text: Brutal Truthin viimeisin Suomen-keikka oli Nosturissa syyskuussa 2008. Aiemmin Brutal Truth on esiintynyt Suomessa vuonna 1992.Entiset jäsenet


title: Brutal Truth

text: Studioalbumit


title: Brutal Truth

text: EP:t


title: Brutal Truth

text: DVD:t


title: Brutal Truth

text: Split-albumit


title: Brutal Truth

text: Kokoelma-albumit


title: Goddess of Desire

text: Goddess of Desire on hollantilainen heavy metal -yhtye, joka perustettiin 1995. Debyyttialbumi "Let Us Win This War" julkaistiin 1996 ja viimeisin albumi "Awaken Pagan Gods" 2005.


title: Sotaorpo

text: Sotaorpo on henkilö, joka lapsena on sodan johdosta menettänyt huoltajansa, useimmiten isänsä, sodan vuoksi orpo.


title: Sotaorpo

text: Sotaorpojen määrää maailmassa on vaikea arvioida, mutta heitä on miljoonia. The International Rescue Committee (IRC) arvioi, että yksinomaan Afrikassa on 150,000 sotaorpoa. Luku saattaa olla aliarvioitu, sillä yksinomaan Sierra Leonessa arvioidaan olevan 60,000 sotaorpoa. Pakolaisina tai vanhemmistaan erossa YK:n pakolaiskomissaarin UNHCR mukaan vuonna 2003 eli 4.6 miljoonaa ihmistä yksinomaan Saharan eteläpuolisessa Afrikassa. Maan sisäisessä pakolaisuudessa eli 5.8 miljoonaa ihmistä. Vähintään puolet näistä on lapsia. Suurin osa kodittomista tulee Burundista, Sudanista, Angolasta, Somaliasta ja Kongon Demokraattisesta tasavallasta .


title: Sotaorpo

text: Kodittomia sotaorpoja on helppo pakottaa ja orjuuttaa lapsisotilaiksi. Kansainvälinen työjärjestö ILO arvioi lapsisotilaitten määräksi 120,000. Arviolta 80,000 lasta on joutunut pakkotyöhön armeijalle . IRC arvioi lapsisotilaiden kokonaismääräksi jopa 300,000 .


title: Sotaorpo

text: Ilman vanhempia kasvavat sotaorvot ovat traumoille alttiina. Nykyaikaisissa sodissa lisäksi monet lapset haavoittuvat. Arviolta noin kuusi miljoonaa lasta on vakavasti haavoittunut ja neljä miljoonaa lasta on pysyvästi vammautunut nykyisten sotien seurauksena. Puolet näistä sodan vammauttamista lapsista elää Afrikassa. Vähintään sama määrä lapsia kärsii sodan aiheuttamista psyykkisistä traumoista..


title: Sotaorpo

text: Vuoden 1918 sisällissota jätti jälkeensä noin 20 000 huoltajansa menettänyttä lasta. Näistä noin 90% oli punaisten puolella taistelleiden lapsia. Täysin orvoiksi jäi toistatuhatta lasta. Valtio rahoitti sotaorpojen huoltoa, mutta avun piirissä oli vain noin puolet sotaorvoista, koska varsinkin työväenliike sekä eräät punaorpojen äidit eivät halunneet turvautua apuun. Punaisen puolen perheet olivat köyhempiä kuin valkoisen. Kuitenkin noin puolet valkoistenkin perheistä luokiteltiin köyhiksi. Valkoisen puolen orvoille myönnettiin valtion eläke, sen sijaan punaorpoja avustettiin köyhäinhoidon kautta.


title: Sotaorpo

text: Vuosien 1939–1945 taisteluissa Suomi menetti noin 90 000 miestä. Heiltä jäi noin 30 000 sotaleskeä ja yli 50 000 sotaorpoa. Valtiolta nämä sotaorvot saivat huoltoeläkkeen ja yhteiskunta tuki myös koulutusta. Tärkeä tukija oli sotaleskien perustama Kaatuneitten Omaisten Liitto, joka järjesti esimerkiksi kesäleirejä sotaorvoille. Toisaalta taloudellinen apu ei pystynyt korvaamaan isän menettämisen aiheuttamaa kaipuuta, ja moni sotaorpo joutui elämään ilman aikuisen antamaa turvaa, sillä huoltajan kaatumisen aiheuttaman taloudellisen ja henkisen taakan alla äiditkin saattoivat etääntyä lapsistaan. Lapsuus- ja nuoruusvuosinaan sotaorvot eivät juuri puhuneet sotaorpoudestaan eivätkä myöhemminkään.


title: Sotaorpo

text: Vasta nyt 2000-luvulla kun sotaorvot ovat jo eläkeiässä, lapsuuden muistot ja isättömyyden traumat ovat tulleet yhä enemmän esiin. On tullut tarve tavata kohtalotovereita, keskustella koetusta ja järjestäytyä. Ensimmäinen paikallisyhdistys perustettiin Lahteen vuonna 1999, sen jälkeen Jyväskylään ja Kymenlaaksoon. Nykyään paikallisyhdistykset kattavat koko maan ja ovat liittyneet Kaatuneitten Omaisten Liittoon. Sotaorpojen kohtaloita valottavat 2000-luvulla ilmestyneet muistelmateokset, joita ovat julkaisseet sekä kustannusosakeyhtiöt että paikallisyhdistykset omakustanteina.


title: Orapaatsama

text: Orapaatsama ("Rhamnus cathartica") on paatsamakasvien heimoon kuuluva puuvartinen pensas.


title: Orapaatsama

text: Orapaatsama muistuttaa toista heimonsa pensasta korpipaatsamaa, mutta on erotettavissa siitä pienemmän kokonsa, sahalaitaisten lehtiensä ja oksanhaarojen piikkisten kärkiensä perusteella. Se kasvaa 2–4 metriä korkeaksi pensaaksi, harvoin pieneksi puuksi. Kukat ovat yksineuvoisia, kellanvihreitä ja 4-lehtisiä. Orapaatsama kukkii kesä–heinäkuussa. Marjat ovat pieniä, raakoina vihreitä ja kypsinä mustia.


title: Orapaatsama

text: Orapaatsaman levinneisyysalue ulottuu Keski-Euroopasta itään ja melko pitkälle Venäjälle. Suomessa orapaatsama kasvaa luonnonvaraisena ainoastaan Ahvenanmaalla ja lounaissaaristossa. Kasvupaikkana on tavallisesti lehto tai lehtomainen kuiva rinne, kallio tai niitty. Luodoilla se kasvaa tavallisesti korkeimmalla paikalla muodostaen pienialaisia takkuisia pusikoita. Linnut syövät sen marjoja ja niiden ulosteiden mukana laji on levinnyt monille pienillekin luodoille. Saariston entisten laidunsaarien umpeenkasvu laiduntamisen loputtua on heikentänyt orapaatsaman elinmahdollisuuksia, sillä se vaatii kasvupaikaltaan valoisuutta.


title: Orapaatsama

text: Orapaatsaman marjoista on valmistettu sekä sapenvihreää että keltaista väriä. Kuoresta saadaan keltaista väriä. Orapaatsaman pääasiallinen väriaine on kemferoli. Laji on lääkekasvi, joka tuoreena syötynä on myrkyllinen. Se on myös yleinen puutarhakasvi, joka koristepensaana menestyy rannikolla aina Oulun korkeudelle saakka.


title: The Tide Is High

text: The Tide Is High on jamaikalaisen John Holtin vuonna 1967 kirjoittama ja Holtin ja The Paragonsin esittämä reggae-laulu. Pari kuukautta Jamaikan-julkaisunsa jälkeen se julkaistiin Yhdistyneessä kuningaskunnassa "Only a Smile" -singlen b-puolena.


title: The Tide Is High

text: The Tide Is Highista on tehty useita covereita, joista tunnetuimman teki Blondie (1980). Muita kappaleen levyttäneitä ovat ainakin Papa Dee (1996), Seeed (2001) ja Atomic Kitten (2002). Blondien versio pääsi heti brittilistan kärkeen ja myi platinaa. Myöhemmin Atomic Kittenin laulu vietti brittilistan kärjessä kolme viikkoa myyden kultaa.


title: The Tide Is High

text: Alkuperäinen julkaisija oli Treasure Isle -levy-yhtiö. Blondien versio julkaistiin Chrysalis Recordsin ja Atomic Kittenin versio Virgin Recordsin kautta.


title: Karjalankarhukoira

text: Karjalankarhukoira on pääasiassa hirven ja karhun metsästykseen käytettävä suomalainen pystykorvarotu. Rodun kantakoirat ovat kotoisin Karjalasta, jossa niitä käytettiin erilaisten riistaeläinten metsästykseen. Karjalankarhukoira on Suomessa yleinen. Se kuuluu FCI:n roturyhmään 5 (Pystykorvat ja alkukantaiset koirat).


title: Karjalankarhukoira

text: Karjalankarhukoira on tyypillinen pohjoinen pystykorvarotu. Ruumiinrakenteeltaan se on keskikokoinen, jäntevä ja melkein neliömäinen: rungon pituus on vain hieman korkeutta suurempi. Turkki on tuuhea ja kaksikerroksinen, kuten pohjoiselle pystykorvalle sopii: pehmeää pohjavillaa peittää karkeahko ja suora päällyskarva. Karva on pidempää kaulassa, selässä ja reisien takaosassa. Karjalankarhukoiran hallitseva väri on yleensä musta, mutta myös niin sanottu karhunruskea sallitaan karvapeitteessä. Toisinaan syntyy myös täysin valkoisia karjalankarhukoiria, vaikkakin harvakseltaan. Koiralla on yleensä selvärajaisia valkoisia merkkejä kaulassa, päässä, rinnassa, vatsassa ja raajoissa. Valkoinen ei saa olla vallitseva väri. Ihannesäkäkorkeus on uroksilla 57 ja nartuilla 52 cm; korkeintaan kolmen senttimetrin poikkeama tästä sallitaan.


title: Karjalankarhukoira

text: Koiran pää on edestä katsottuna kolmionmuotoinen, kirsu suuri ja musta. Silmät ovat aina ruskeat ja melko pienet. Pystyt, keskikokoiset korvat ovat kiinnittyneet verrattain ylös. Purenta on leikkaava ja tiivis. Keskipitkä ja ylös kiinnittynyt häntä kaartuu kippuraksi selän päälle. Sen pitäisi koskettaa runkoa kärkiosallaan joko sivulla tai selän päällä. Häntä voi olla myös synnynnäisesti töpö; tätä ei lueta rotumääritelmässä virheeksi. Karjalankarhukoira liikkuu mieluiten laukkaamalla. Liikkeet ovat kevyet ja vaivattomat.


title: Karjalankarhukoira

text: Karjalankarhukoira on hyvin rohkea ja peräänantamaton koira. Se tunnetaan sitkeänä, sisukkaana, valppaana, urheana ja omalla tavallaan myös hyvin älykkäänä ja oppivana koirana. Se on itsevarma ja saattaa käyttäytyä aggressiivisesti toisia koiria kohtaan. Ihmisiin sen tulee suhtautua kuitenkin aina ystävällisesti, joskin vieraita kohtaan se voi aluksi olla hieman varautunut. Karjalankarhukoira on muuttunut alkuperäistä avoimemmaksi ja sosiaalisemmaksi, mutta kuten kaikki koirat, sekin tarvitsee kunnollisen sosiaalistamisen ja peruskoulutuksen pystyäkseen työskentelemään hyvin yhdessä omistajansa ja muiden eläinten kanssa. Koulutuksessa on oltava päättäväinen, mutta ei ankara, koska kovakourainen omistaja menettää koiran luottamuksen. Koira on myös fyysisesti voimakas, ja omistajan on kyettävä pitämään se hallinnassaan. Rotu on jalostettu toimimaan hyvin itsenäisesti. Karjalankarhukoiraa on perinteisesti pidetty rotuna, joka pitää metsässä kohtalaisen hyvin yhteyttä isäntäänsä. Nykyisin tavataan kuitenkin yhä enemmän "ylisitkeitä" yksilöitä, jotka hakevat ja haukkuvat riistaa lukuisia tunteja ilman yhteyttä omistajaansa.


title: Karjalankarhukoira

text: Perhekoirana karjalankarhukoira on uskollinen ja rakastava. Se on valmis suojelemaan perhettään ja on myös hyvin nöyrä koira. Se on leikkisä ja tulee myös toimeen lasten kanssa. Tästä syystä sitä ei tulisikaan jättää yksin tarhaan tai pihalle narun päähän. Toisaalta karjalankarhukoira ei lainkaan sovellu pelkäksi sohvakoiraksi sisätiloihin – se on ulkoilma- ja metsästyskoira, joka tarvitsee paljon tilaa ja tekemistä sekä omaa rauhaa. Myöskään pelkäksi seurakoiraksi karjalankarhukoiraa ei suositella: jalostuksessa metsästysominaisuuksien vaaliminen on keskeisellä sijalla. Pitkästyessään koira saattaa kaivaa pihamaan uuteen uskoon tai karata.


title: Karjalankarhukoira

text: Karjalankarhukoiralla on voimakkaan metsästysvaiston lisäksi myös vahva vahtimisvietti. Joillakin yksilöillä voi esiintyä myös puolustusviettiä. Karjalankarhukoiran kanssa voi metsästyksen ohella käydä vetokoirakokeissa, tottelevaisuuskokeissa (TOKO) tai pelastuskoirakokeissa. Myös agilityn harrastaminen on mahdollista.


title: Karjalankarhukoira

text: Karjalankarhukoira on riistaa haukkuva ja sen pysäyttävä suurriistanmetsästyskoira, joka pystyy työskentelemään laajalla alueella itsenäisesti. Suuntavaisto ja hajuaisti ovat erittäin hyvät ja refleksit hyvin nopeat. Karjalankarhukoira on metsästäessään peloton. Jotkin yksilöt soveltuvat myös pienriistan metsästykseen. Rodun karjalaisia kantakoiria käytettiinkin varsin monenlaisen riistan metsästämisessä.


title: Karjalankarhukoira

text: Karjalankarhukoira ilmoittaa riistan haukkumalla, mutta ei hauku turhaan metsästäessään. Koira pitää riistan paikoillaan haukkumalla ja juoksemalla edestakaisin eläimen ympärillä, kunnes omistaja ehättää paikalle. Karjalankarhukoira voi pitää riistan aloillaan hyvinkin pitkiä aikoja. Jos esimerkiksi karhu yrittää lähteä tiehensä koiran piirityksestä, koira voi yrittää pitää sitä paikoillaan näykkimällä. Jos karhu karkaa, ottaa hyvä karhukoira sen uuteen haukkuun pitkänkin seuraamisen jälkeen.


title: Karjalankarhukoira

text: Karhukoirien metsästysominaisuuksia testataan karhunhaukkutaipumuskokeissa ja hirvenhaukkukokeissa. Karjalankarhukoiran kanssa voi osallistua myös metsästyskoirien jäljestämiskokeisiin ja linnunhaukkukokeisiin.


title: Karjalankarhukoira

text: Karjalankarhukoiran uskotaan polveutuvan alun perin komien eli syrjäänien koirasta, mutta nykyisen rodun kantakoirat ovat lähtöisin Laatokan-Karjalasta, Aunukselta ja Vienasta.


title: Karjalankarhukoira

text: Rodun nimeksi tuli karjalankarhukoira vuonna 1936, jolloin aloitettiin määrätietoinen jalostus suurriistan metsästykseen sopivan, riistaa haukkuvan koiran saamiseksi. Erityisesti Pitkäranta Oy:n tilanhoitaja agrologi Olof Z. Berg kulki paljon Karjalassa keräten jalostuspohjaa rodun kasvattamiseen. Maanviljelijä Antti Herrala oli toinen merkittävä kantakoirien haalija ja rodun kehittäjä. Ensimmäiset koirat rekisteröitiin vuonna 1946. Missään vaiheessa jalostukseen ei käytetty muunrotuisia koiria. Talvisodan aikana koirakanta tuhoutui miltei tyystin, mutta jatkosodan vuosina koiria saatiin lisää valloitetuilta alueilta. Suomessa karjalankarhukoiria rekisteröidään Suomessa vuosittain yleensä vajaa tuhat.


title: Karjalankarhukoira

text: Karjalankarhukoira muistuttaa ulkonäöllisesti venäläis-eurooppalaista laikaa, joka polveutuu myös muun muassa syrjäänien koirista.


title: Karjalankarhukoira

text: Karjalankarhukoira on yleisesti terve rotu. Se kuuluu Suomen Kennelliiton PEVISA-ohjelmaan, jolla pyritään ehkäisemään perinnöllisiä sairauksia. Koirilta tutkitaan silmät ja lonkat ennen niiden käyttämistä jalostukseen. Terveys on asetettu jalostustoiminnan tavoitteista ensimmäiseksi, joten jalostukseen käytetään vain terveitä, käyttöominaisuuksiltaan hyviä ja keskenään riittävän vierassukuisia koiria. Lonkkavikoja ja silmäsairauksia esiintyy jonkin verran, mutta ne ovat huolellisen jalostuksen ansiosta harvinaisia. Karjalankarhukoira on kohtalaisen pitkäikäinen rotu: Useat yksilöt ovat saavuttaneet 15-18 vuoden iän.


title: Primera Divisió

text: Primera Divisió on Andorran korkein miesten ammattilaisjalkapallosarja. Sarjassa pelaa kahdeksan joukkuetta, jotka kukin kohtaavat toisensa kahdesti. Primera Divisió perustettiin vuonna 1995 ja sitä hallinnoi Andorran jalkapalloliitto. Ennen sarjan perustamista maan parhaat joukkueet pelasivat Espanjan alasarjoissa. Sarjan voittaja pääsee vuosittain mukaan Mestarien liigan ensimmäiselle karsintakierrokselle.


title: Red Bull X-Fighters

text: Red Bull X-Fighters on sarja freestyle motocrossin kutsukilpailuja, jonne lajin parhaat ajajat kokoontuvat kilpailemaan toisiaan vastaan. Se on X Gamesin ohella lajin tunnetuin ja arvostetuin tapahtuma.


title: Red Bull X-Fighters

text: Red Bull X-Fighters -kilpailut käytiin alun perin härkätaisteluareenoilla ja kilpailujen viehätys perustuu suurelta osin härkätaisteluareenoiden rajalliseen tilaan, jonka ansiosta yleisö pääsee hyvin lähelle itse tapahtumia. Mukana on myös piirteitä oikeista härkätaisteluista: ajajat otetaan vastaan areenalle rummunpärinän ja trumpettifanfaarien säestämänä, ja yleisö osoittaa ajajille suosiotaan heiluttamalla valkoisia liinoja.


title: Red Bull X-Fighters

text: Idean Red Bull X-Fighters -kilpailuista keksi tapahtuman sponsori, energiajuomavalmistaja Red Bull. Ensimmäinen kilpailu käytiin Espanjan Valenciassa vuonna 2001. Vuonna 2002 tapahtuma siirtyi Espanjan pääkaupunkiin Madridiin 23 000 -paikkaiselle Las Ventasin härkätaisteluareenalle, jossa on sittemmin kilpailtu joka vuosi. Valencia järjesti tapahtuman Madridin rinnalla vuonna 2003. Vuodesta 2005 on kilpailtu myös maailman suurimmalla härkätaisteluareenalla, 43 000 -paikkaisella Plaza Méxicolla Meksikon pääkaupungissa Méxicossa ja vuonna 2007 kilpailtiin ensimmäistä kertaa härkätaisteluareenoiden ulkopuolella, kun tapahtuma järjestettiin Slane Castlen maastossa Irlannissa.


title: Red Bull X-Fighters

text: México Clinton Moore


title: Battle Creek (täsmennyssivu)

text: Battle Creek voi tarkoittaa seuraavia asioita:


title: CE Principat

text: CE Principat on andorralainen jalkapalloseura, jonka kotikaupunki on maan pääkaupunki Andorra la Vella. Vuonna 1989 perustettu seura on maan menestynein, sillä se on voittanut maan liigan kolmesti ja cupin kuudesti. Kaikki voitot ovat toisaalta 1990-luvulta, eikä Principat ole viime vuosina kyennyt haastamaan kärkijoukkueita entiseen malliin.


title: FC Santa Coloma

text: FC Santa Coloma on andorralainen jalkapalloseura, jonka kotikaupunki on maan pääkaupunki Andorra la Vella. Vuonna 1986 perustettu seura on yksi maan menestyneimpiä, sillä se on voittanut maan liigan kolmesti ja cupin kuudesti.


title: Merrin Dungey

text: Merrin Dungey (s. 6. elokuuta 1971, Sacramentossa, Kaliforniassa) on yhdysvaltalainen elokuva- ja televisionäyttelijä.


title: Jolanda de Rover

text: Jolanda de Rover (s. 10. lokakuuta 1963 Amstelveen, Alankomaat) on alankomaalainen uimari, joka voitti kultaa 200 metrin selkäuinnissa ja saavutti pronssia 100 metrin selkäuinnissa Los Angelesin olympialaisissa 1984. Neljä vuotta myöhemmin Soulin olympialaisissa hän oli 4 × 100 metrin sekauintiviestissä viides ja 200 metrin selkäuinnissa seitsemäs.


title: Jolanda de Rover

text: EM-kilpailuissa de Rover saavutti vuonna 1981 hopeaa 200 metrin selkäuinnissa, vuonna 1983 hopeaa 4 × 100 metrin sekauintiviestissä sekä vuonna 1985 pronssia 200 metrin selkäuinnissa. MM-kilpailuissa hän sijoittui vuonna 1982 seitsemänneksi 100 metrin ja kahdeksanneksi 200 metrin selkäuinnissa sekä vuonna 1986 kuudenneksi 200 metrin ja kahdeksanneksi 100 metrin selkäuinnissa. Yhteensä hän voitti 12 Alankomaiden mestaruutta pitkällä radalla vuosina 1980-1987. De Rover vetäytyi uinnista vuoden 1988 olympialaisten jälkeen.


title: Transaktioanalyysi

text: Transaktioanalyysi on psykologian teoria ja menetelmä, jonka psykiatri Eric Berne (1910-1970) kehitti 1950–1960-luvuilla. Transaktioanalyysi oli Suomessakin varsin suosittu yksilö- ja ryhmäpsykoterapian muoto etenkin 1960-1970 -luvuilla. Maailmanlaajuisen suosion pohjan olleet kirjat "I am OK - you are OK" ja "Games people play" myös suomennettiin.


title: Transaktioanalyysi

text: Transaktioanalyysi on kehittynyt ja eriytynyt sovellettavaksi sekä psykoterapian, neuvontatyön, kasvatuksen että organisaatioiden toiminnan kehittämisen alueille. Työtapa painottaa ihmisten välisen kommunikaation ja rakentavan vuorovaikutuksen jäsentämistä ja kehittämistä. Suomessa toimii yhä työskentelytapaa ohjaava yhdistys ja koulutusohjelma.


title: Transaktioanalyysi

text: Bernen ajattelu ja transaktioanalyysin teoria perustuu perusoletukseen, että ihmisen persoonallisuus rakentuu ja toimii kolme erilaisen minätilan kautta. Minätilat ovat vanhempi, aikuinen ja lapsi. Ollessaan vuorovaikutuksessa toisen ihmisen kanssa, toimii ihminen jostain minätilasta käsin. Minätila sisältää tunteet, ajattelun ja toiminnan.


title: Transaktioanalyysi

text: Bernen käytännöllinen kolmen minätilan malli on tehnyt monet vaikeasti tulkittavat tilanteet helpommin ymmärrettäviksi. Transaktioanalyyttisesti suuntautuneessa psykoterapiassa asiakkaita valistetaan aktiivisesti näkemyksen mukaisista persoonallisuuden tiloista ja tiloihin liittyvistä ajattelun, toiminnan, kokemusten ja tuntemusten tavoista. Osana valistusta käytössä ovat myös aiheesta kirjoitetut yleistajuiset kirjat.


title: Transaktioanalyysi

text: Vuorovaikutus on viestintää (sanallista tai sanatonta) ihmisten välillä. Suomenkieleen vakiintunut sana – vuorovaikutus – vielä korostaa sitä, että (vuorotellen lähetetty) viesti vaikuttaa. Tätä tapahtumien sarjaa voidaan arvioida sen mukaan, miten hyvin on saavutettu haluttu tavoite, parannettu ihmissuhdetta, edistetty jotain asiaa, jne. Koulutettu transaktioanalyytikko tunnistaa käytetyn minätilan ja voi auttaa ihmisiä näkemään paremmin, mitä he oikein keskenään tekevät ja niin halutessaan, parantamaan vuorovaikutuksen laatua.


title: Transaktioanalyysi

text: Ihminen tarvitsee huomionosoituksia – huomatuksi tulemista. Kyse on yhtä tärkeästä perustarpeesta kuin mitä tarve ravintoon ja lämpöön ovat. Ihmiset antavat toisilleen huomion osoituksia, ottavat niitä vastaa tai kieltäytyvät niistä. Ja tekevät sen itsensä tai ihmissuhteensa kannalta terveesti tai vahingollisesti. Oman sivelytoiminnan tarkastelulla ja sen muuttamisella voi olla suuri merkitys.


title: Transaktioanalyysi

text: Berne määritteli ihmissuhdetta vahingoittavan, epäaidon vuorovaikutuksen peliksi. Tavoite on hankkia huomiota, mutta “epärehellisin” keinoin. Pelissä jotain (tunne, ajatus) on naamioitu, se noudattaa vakiintunutta kaavaa ja päättyy kielteisiin tunteisiin ja ajatuksiin – molemmin puolin. Bernen innovatiivinen mieli nimesi pelit kuvaavasti, kuten: sainpas sinut, kyllä mutta, minähän vain yritin auttaa, jne. Hänen kirjansa Games People Play (suom. Kanssakäymisen kuviot) oli 60-luvulla myyntitilastoissa korkealla.


title: Transaktioanalyysi

text: Berne otaksui, että tilanteeseen huonosti sopiva käyttäytyminen johtuisi siitä, että ihminen itse asettaa itselleen rajoituksia, joita ei oikeasti ole. Tällainen todellisuuden näkeminen kapeasti tai virheellisesti juontaisi juurensa lapsuudessa tehtyihin tulkintoihin ja päätöksiin. Lapsuudessa tilanne on nähty elämän ja kuoleman kysymyksenä ja se – tietoisuuden ulkopuolella – ohjaa kuin elokuvan taustalla oleva käsikirjoitus ohjaa elokuvaa. Psykoterapiassa päämääränä on muuttaa käsikirjoitusta. Vastaavasti, muillakin transaktioanalyysin soveltamisaloilla, voidaan puhua käsikirjoituksesta. Ja sen päivittämisestä paremmilla päätöksillä.


title: Transaktioanalyysi

text: Otsikon toteamus sisältää transaktioanalyysin peruoletuksen, että ihmiset ovat hyviä ja arvokkaita. Eivät aina toimi hyvin ja arvokkaasti, mutta voivat muuttua, kasvaa tai tulla enemmän siksi, mitä ovat “oikeasti”. Otsikon toteamus ei sisällä muuta transaktioanalyysiin liittyvää oleellista informaatiota.


title: Transaktioanalyysi

text: Terapiatyö tai muu transaktioanalyytikon suorittama työ perustuu molemminpuoliseen sopimukseen. Perusoletus on, että ihminen pystyy itse päättämään, mitä elämällään tekee. Pääasiallisin syy siihen, miksi transaktioanalyysin käsitteistö on tai pyrkii olemaan yleiskieltä, on se, että molemmat sopijapuolet voisivat puhua samoista asioista samoin termein. Ja tehdä sopimuksia siten, että molemmat tietävät, mistä sovittiin.


title: Transaktioanalyysi

text: Työnohjaaja tai perheneuvoja ei varsinaisesti tee terapiatyötä. Hän on eräänlainen avustaja ongelmatilanteissa. Ongelmatilanteet liittyvat ihmissuhteisiin. Pyrkimys on opettaa sen verran transaktioanalyysin käsitteistöä ja malleja, että osapuolet saisivat työvälineet edistääkseen keskinäistä kanssakäymistään.


title: Transaktioanalyysi

text: Terapeutti työskentelee yhteistyössä asiakkaan kanssa. Molemmat käyttävät aikuisen minätilaansa tutkiakseen sitä, mikä käyttäytymisessä ja ajattelussa (erityisesti lapsen ja vanhemman tilojen käytössä) johtaa ongelmiin ja siihen, ettei ihminen käytä kaikkia mahdollisuuksiaan. Terapia on yhteistyötä. Transaktioanalyysi tarjoaa tähän yhteistyöhön välineet eikä se sulje pois psykoterapian muita malleja tai työvälineitä.


title: Transaktioanalyysi

text: Organisaatioidenkin on tehtävä yhteistyötä asiakkaiden ja toimittajien kanssa. Tätä yhteistyötä tekevät ihmiset, jotka työskentelevät näissä organisaatioissa. Transaktioanalyysin malleja avoimesta, tehokkaasta ja luottamusta rakentavasta ihmisen toiminnasta voidaan soveltaa organisaatioiden toimintaa kehittävässä työssä. Laveasti tulkiten organisaatiossakin on inhimillisiä piirteitä; kuvitella todeksi asioita, mitkä eivät sitä ole, tehdä asioita piilotetuin tavoittein, jne. Vastaavasti, transaktioanalyysin käsitteitä ja malleja voidaan hyödyntää muutosten aikaansaamisessa.


title: Transaktioanalyysi

text: Lapsuudessa saadut kokemukset ja niistä tekemämme johtopäätökset seuraavat meitä aikuisikään saakka. Sitä varmemmin, mitä vähemmän olemme niistä tietoisia. Transaktioanalyytikko opettaa – riippuen koulutettavista – osan transaktioanalyysin peruskäsitteistä. Opetuksen tarkoitus on – kuten muillakin soveltamisen alueilla – antaa työvälineet itsensä ja ihmissuhteidensa tarkasteluun ja edelleen kehittämiseen.


title: Deena Payne

text: Deena Payne (s. 29. elokuuta 1954, Kentissä, Englannissa) on englantilainen näyttelijä ja entinen laulaja. Vuosina 1993–2011 hän näytteli draamasarjassa Emmerdale Viv Hopen roolissa.


title: Deena Payne

text: Ennen näyttelijäuraansa Deena Payne lauloi muun muassa Cats U.K. -yhtyeessä ja The Animals -yhtyeen entisen kosketinsoittajan Alan Pricen yhtyeen taustalaulajana. Hän oli mukana Alvin Leen vuonna 1992 ilmestyneellä albumilla "Zoom".


title: Eva Ryynänen

text: Eva Ryynänen (o.s. "Åsenbrygg" ("Honkajärvi"), 15. kesäkuuta 1915 Vieremä – 18. lokakuuta 2001 Lieksa) oli suomalainen kuvanveistäjä. Hän käytti materiaalinaan erityisesti puuta.


title: Eva Ryynänen

text: Ryynänen kävi Suomen taideakatemian koulun 1934–1939. Taiteilijan debyyttinäyttely oli 1940. Hän on tehnyt yli 500 veistosta, joista 50 on ulkomailla. Ryynäsen ateljee sijaitsee Vuonislahdella 28 kilometriä Lieksasta Joensuuhun päin. Ateljee, Ryynäsen kotitalo ja samassa pihapiirissä sijaitseva Paaterin kirkko ovat matkailunähtävyyksiä.


title: Eva Ryynänen

text: Ryynäsen puoliso oli maanviljelijä Paavo Ryynänen (k. 2002). Ryynäsen vanhemmat olivat Juho Åsenbrygg (Honkajärvi) ja Aino Å., o.s. Hujanen.


title: Bob Schoutsen

text: Bob Schoutsen (s. 19. heinäkuuta 1951 Amsterdam, Pohjois-Hollanti) on alankomaalainen uimari, joka osallistui olympialaisiin Méxicossa 1968 ja Münchenissä 1972. Hänen paras olympiasijoituksensa oli Méxicon kisojen kuudes sija 100 metrin selkäuinnissa ajalla 1.01,8. EM-kilpailuissa 1970 hän saavutti 100 metrin selkäuinnissa pronssia Alankomaiden ennätysajalla 1.00,4 ja sijoittui 200 metrin selkäuinnissa neljänneksi maansa ennätyksellä 2.11,9.


title: FC Encamp

text: FC Encamp on andorralainen jalkapalloseura, jonka kotikunta on Encamp. Seura on andorralaiseksi seuraksi poikkeuksellisesti perustettu jo vuonna 1950, eli kymmeniä vuosia ennen maan liigan perustamista. Encamp kilpailikin vuosia Espanjan alasarjoissa.


title: Tyrrell 003

text: Tyrrell 003 oli Tyrrellin pääsuunnittelijan Derek Gardnerin suunnittelema Formula 1 -auto, jolla Tyrrell kilpaili kausilla 1971 ja 1972. Autoa ajoivat Jackie Stewart ja François Cevert.


title: Jesus refulsit omnium

text: Jesus refulsit omnium on yksi varhaisimmista tunnetuista joululauluista. Se on vuodelta 368. Sen tekijä on Hilarius Poitierslainen.


title: Jesus refulsit omnium

text:
Jesus refulsit omnium
Pius redemptor gentium
Totum genus fidelium
Laudes celebret dramatum


title: Jesus refulsit omnium

text:
Quem stella natum fulgida
Monstrat micans per authera
Magosque duxit praevia
Ipsius ad cunabula


title: Jesus refulsit omnium

text:
Illi cadentes parvulum
Pannis adorant obsitum
Verum fatentur ut Deum
Munus ferendo mysticum.


title: Luc Robitaille

text: Luc Robitaille (s. 17. helmikuuta, 1966, Montreal, Québec, Kanada) on entinen jääkiekkoilija. NHL-urallaan vuosina 1986–2006 hän pelasi kolmeen otteeseen Los Angeles Kingsissä ja lisäksi New York Rangersissa, Detroit Red Wingsissä ja Pittsburgh Penguinsissä. Robitaille on NHL:n kaikkien aikojen eniten maaleja tehnyt vasen laitahyökkääjä ja "kiekkokiertolaisuudestaan" huolimatta myös Los Angeles Kingsin maaliseuraennätyksen haltija. Hänen NHL-uransa tilastot runkosarjassa käsittävät 1431 ottelua, 668 maalia, 726 syöttöä, 1394 tehopistettä ja 1177 jäähyminuuttia. Play off -otteluissa Robitaille kirjautti nimiinsä 159 ottelua, 58 maalia, 69 syöttöä, 127 tehopistettä ja 174 minuuttia jäähyjä.


title: Petri Kontiola

text: Petri Kontiola (s. 4. lokakuuta 1984 Seinäjoki) on suomalainen jääkiekkoilija ja olympiamitalisti. Hän pelaa KHL-seura Lokomotiv Jaroslavlissa.